## Pravilnik o dozvolama, ovlaštenjima i posebnim ovlastima kontrolora zračnog prometa

### NN 50/2012 (2.5.2012.), Pravilnik o dozvolama, ovlaštenjima i posebnim ovlastima kontrolora zračnog prometa

MINISTARSTVO POMORSTVA, PROMETA I INFRASTRUKTURE

1242

Na temelju članka 142. točka 1. Zakona o zračnom prometu (»Narodne novine«, br. 69/09 i 84/11), ministar pomorstva, prometa i infrastrukture donosi

PRAVILNIK

O DOZVOLAMA, OVLAŠTENJIMA I POSEBNIM OVLASTIMA KONTROLORA ZRAČNOG PROMETA

I. OPĆE ODREDBE

Područje primjene

Članak 1.

Ovim Pravilnikom propisuju se:

a) uvjeti i način stjecanja, izdavanja, obnavljanja, produžavanja, privremenog oduzimanja i oduzimanja dozvola, ovlaštenja, posebnih ovlasti ovlaštenja i posebnih ovlasti dozvole kontrolora zračnog prometa (u daljnjem tekstu: kontrolor) koji obavljaju svoje funkcije u okviru Uredbe (EZ-a) br. 216/2008 i kontrolora zračnog prometa – studenta (u daljnjem tekstu: student-kontrolor).

b) uvjeti kojima moraju udovoljavati osobe i organizacije koje su uključene u postupak licenciranja, osposobljavanja, provođenja ispita, ocjenjivanja stručnosti ili utvrđivanja zdravstvene sposobnosti kontrolora i studenata-kontrolora.

Usklađenost s pravnim aktima Europske unije i drugim međunarodnim propisima

Članak 2.

(1) Ovaj Pravilnik sadrži odredbe koje su u skladu sa sljedećim aktima Europske unije:

a) Uredba Komisije (EU) br. 805/2011 od 10. kolovoza 2011. o utvrđivanju detaljnih pravila za dozvole i određene svjedodžbe kontrolora zračnog prometa u skladu s Uredbom (EZ) br. 216/2008 Europskoga parlamenta i Vijeća (Tekst od važnosti za EGP) (SL L 206, 11. 8. 2011.),

b) Uredba (EZ) br. 216/2008 Europskoga parlamenta i Vijeća od 20. veljače 2008. o zajedničkim pravilima u području civilnog zračnog prometa i osnivanju Europske agencije za sigurnost zračnog prometa, kojom se stavljaju izvan snage Direktiva Vijeća 91/670/EEZ, Uredba (EZ) br. 1592/2002 i Direktiva 2004/36/EZ (Tekst značajan za EGP) (SL L 79, 19. 3. 2008.),

c) Uredba (EZ) br. 1108/2009 Europskoga parlamenta i Vijeća od 21. listopada 2009. o izmjenama i dopunama Uredbe (EZ) br. 216/2008 u području aerodroma, upravljanja zračnim prometom i usluga u zračnoj plovidbi i o stavljanju izvan snage Direktive 2006/23/EZ (Tekst značajan za EGP) (SL L 309, 24. 11. 2009.).

(2) Ovaj Pravilnik je usklađen sa sljedećim međunarodnim propisima:

a) ICAO Aneks 1 – Licenciranje osoblja, Amandman 169B od 18. studenog 2010.;

b) Odredbe »EUROCONTROL-ovih Sigurnosnih zahtjeva koji se primjenjuju na osoblje koje obavlja poslove vezane uz pružanje usluga u zračnom prometu« (EUROCONTROL Safety Regulatory Requirement ESARR 5 – ATM Services` personnel).

(3) U slučaju razlika između teksta ovoga Pravilnika i Uredbi iz stavka 1. ovoga članka, mjerodavan je tekst Uredbi na engleskom jeziku objavljen u Službenom listu Europske zajednice.

Pojmovi

Članak 3.

(1) U smislu ovoga Pravilnika primjenjuju se pojmovi iz članka 3. Uredbe iz Dodatka 1 ovoga Pravilnika.

(2) Iznimno od stavka 1. ovoga članka, pojmovi »Zajednica«, »Ugovor o osnivanju Europske zajednice«, »Službeni list Europske Unije« i »država članica« iz Uredbe iz Dodatka 1 ovog Pravilnika, čitat će se u skladu sa točkama 2. i 3. Dodatka II ECAA Sporazuma.

(3) Osim pojmova iz stavka 1. ovoga članka, u smislu ovoga Pravilnika primjenjuju se i sljedeći pojmovi:

1. instruktor osposobljavanja na radnom mjestu (On-the-Job Training Instructor): osoba koja je imatelj dozvole kontrolora sa upisanom posebnom ovlasti instruktora.

2. lokacija (ATC Unit): organizacijska ili operativna jedinica pružatelja usluga u zračnoj plovidbi (u daljnjem tekstu: pružatelj usluga) koja pruža usluge kontrole zračnog prometa (ATC) na određenoj fiksnoj lokaciji određena ICAO indikatorom lokacije;

3. obnavljanje (Renewal): administrativni postupak koji se provodi nakon isteka valjanosti ovlaštenja i posebnih ovlasti iz dozvole, a u svrhu obnavljanja ovlaštenja i posebnih ovlasti;

4. ocjenjivanje stručnosti (Competence Assessment): ocjenjivanje znanja, vještina i stava kontrolora potrebnih za obavljanje poslova kontrolora ili ocjenjivanje znanja, vještina i stava studenata-kontrolora tijekom osposobljavanja za lokaciju;

5. ocjenjivač (Competence Assessor): stručna osoba koja je odobrena za ocjenjvanje stručnosti studenata-kontrolora i vježbenika tijekom osposobljavanja, te ocjenjivanje stručnosti kontrolora iz područja i povlastica ovlaštenja i posebnih ovlasti koje posjeduje;

6. osoba prihvatljiva nadležnom tijelu (Person Acceptable to the Competent Authority): osoba za koju nadležno tijelo procijeni da ne postoje okolnosti koje dovode u sumnju stručnu sposobnost i etičnost za obavljanje poslova ispitivača ili ocjenjivača;

7. praktični ispitivač (Practical Examiner): stručna osoba koja je odobrena za provođenje praktičnih ispita iz određenoga područja i povlastica ovlaštenja i posebnih ovlasti koje posjeduje, a u svrhu izdavanja i obnavljanja dozvola, ovlaštenja i posebnih ovlasti kontrolora i studenata-kontrolora;

8. produžavanje (Revalidation): administrativni postupak koji se provodi unutar valjanosti ovlaštenja i posebnih ovlasti, i dopušta imatelju ovlaštenja i posebnih ovlasti daljnje provođenje poslova i zadaća, za određeno razdoblje, koje slijedi nakon ispunjenja propisanih uvjeta;

9. psihoaktivne supstance (Psychoactive substances): alkohol, opioidi, kanaboidi, sedativi i hipnotici, kokain, drugi psihostimulansi, halucinogeni, isparljiva otapala; kava i duhanski proizvodi su isključeni;

10. teorijski ispitivač (Theoretical Examiner): stručna osoba koja je odobrena za provođenje teorijskih ispita iz područja svoje specijalnosti u odobrenim organizacijama za osposobljavanje, u svrhu izdavanja i obnavljanja dozvola, ovlaštenja i posebnih ovlasti kontrolora i studenata-kontrolora;

11. valjana dozvola kontrolora (Valid ATC Licence): dokument koji omogućuje imatelju dozvole kontrolora provođenje povlastica u okviru upisanih valjanih ovlaštenja i posebnih ovlasti na operativnim pozicijama ili sektorima u skladu s odredbama ovoga Pravilnika;

12. valjano ovlaštenje (Valid Rating): ovlaštenje koje omogućava kontroloru provođenje povlastica tog ovlaštenja u skladu s posebnim ovlastima dozvole;

13. vojni operativni zračni promet (Military Operational Air Traffic): svi letovi vojnih zrakoplova koji se obavljaju sukladno posebno utvrđenim postupcima koji odstupaju od pravila i postupaka za opći zračni promet (GAT);

14. vježbenik (Trainee): kontrolor koji se osposobljava poradi stjecanja dodatnih ili novih ovlaštenja i posebnih ovlasti.

II. OPĆI UVJETI

Obavljanje poslova

Članak 4.

(1) Poslove kontrolora smije obavljati samo osoba koja posjeduje valjanu dozvolu kontrolora s odgovarajućim valjanim ovlaštenjima i posebnim ovlastima, koja udovoljava propisanim zdravstvenim uvjetima, uvjetima za jezičnu ovlast i drugim uvjetima utvrđenima ovim Pravilnikom.

(2) Osposobljavanju za lokaciju smije pristupiti samo osoba koja posjeduje valjanu dozvolu studenta-kontrolora s odgovarajućim ovlaštenjem i ako je primjenjivo posebnom ovlasti ovlaštenja, te koja udovoljava propisanim zdravstvenim uvjetima, uvjetima za jezičnu ovlast i drugim uvjetima utvrđenima ovim Pravilnikom.

Nadležno tijelo

Članak 5.

(1) U smislu provedbe članka 4. Uredbe iz Dodatka 1 ovoga Pravilnika, nadležno tijelo («competent authority») je Hrvatska agencija za civilno zrakoplovstvo (u daljnjem tekstu: Agencija).

(2) Agencija je nadležna za provedbu ovoga Pravilnika, u okviru zadaća i ovlasti propisanih člancima 22. i 28. Uredbe iz Dodatka 1 ovoga Pravilnika i Zakonom o zračnom prometu.

(3) Pored zadaća i ovlasti iz stavka 2. ovoga članka, Agencija nadzire provođenje obveza pružatelja usluga, individualnih obveza kontrolora i studenta-kontrolora propisanih ovim Pravilnikom a u cilju osiguravanja poštivanja odredbi ovoga Pravilnika.

(4) Dokumenti koji se podnose Agenciji na odobravanje mogu biti na hrvatskom ili engleskom jeziku.

Obveze pružatelja usluga u zračnoj plovidbi

Članak 6.

(1) Pružatelj usluga dužan je uspostaviti organizaciju za osposobljavanje za lokaciju, u skladu sa člancima 14. i 15., te Dodatkom 2 ovoga Pravilnika ili može osposobljavanje povjeriti nekoj drugoj odobrenoj organizaciji za osposobljavanje.

(2) Pružatelj usluga dužan je osigurati da:

a) svi kontrolori na operativnim radnim mjestima odnosno sektorima (u daljnjem tekstu: operativnim jedinicama) dok obavljaju poslove kontrolora imaju valjanu dozvolu sa upisanim valjanim ovlaštenjima i posebnim ovlastima za obavljanje svojih poslova, da posjeduju valjanu Svjedodžbu o zdravstvenoj sposobnosti, te da su stručni;

b) svi studenti-kontrolori tijekom osposobljavanja za lokaciju imaju valjanu dozvolu studenta-kontrolora i valjanu Svjedodžbu o zdravstvenoj sposobnosti;

c) svaki kontrolor, na operativnoj jedinici, u čiju stručnu sposobnost (u daljnjem tekstu: stručnost) se sumnja, udovolji uvjetima propisanim u Shemi stručnosti za lokaciju ili bilo kojim uvjetima koji su mu nametnuti od Agencije;

d) su svi studenti-kontrolori ili vježbenici prikladno pripremljeni za osposobljavanje na radnom mjestu kroz prijelazno osposobljavanje i početno osposobljavanje na radnom mjestu ako je početno osposobljavanje predviđeno Planom osposobljavanja za lokaciju;

e) kontrolori, prije nego što započnu obavljanje osposobljavanja kao instruktori osposobljavanja na radnom mjestu (u daljnjem tekstu: OJT instruktor) na operativnim jedinicama, posjeduju odgovarajuća valjana ovlaštenja i posebne ovlasti, valjanu Svjedodžbu o zdravstvenoj sposobnosti, te da su stručni;

f) svi kontrolori odnosno studenti-kontrolori na operativnim jedinicama budu upoznati sa bitnim sadržajem Plana osposobljavanja za lokaciju i Shemom stručnosti za lokaciju.

(3) Pružatelj usluga je dužan osigurati da svaka operativna jedinica:

a) ima odobreni Plan osposobljavanja za lokaciju;

b) ima odobrenu Shemu stručnosti za lokaciju;

c) vodi evidenciju efektivnih radnih sati na operativnim jedinicama za svakog imatelja dozvole koji radi u toj operativnoj jedinici, te moraju na zahtjev Agencije istu evidenciju predati na uvid;

d) ima propisane postupke nadgledanja i praćenja kontrolora radi otkrivanja slučajeva korištenja psihoaktivnih supstanci koje umanjuju psihofizičku sposobnost, i davanje savjeta kontrolorima koji koriste lijekove;

e) ima propisane i odobrene postupke koji sprječavanju imatelja dozvole kontrolora u provođenju povlastica iz dozvole, ako se sumnja u pad njegove zdravstvene sposobnosti ili, ako se sumnja da je pod utjecajem psihoaktivnih supstanci koje umanjuju psihofizičku sposobnost i koje bi mogle umanjiti sigurno provođenje tih povlastica.

(4) Pružatelj usluga je dužan osigurati provođenje odobrenog kontinuiranog osposobljavanja, na operativnim jedinicama, koje mora biti u potpunosti dokumentirano i definirano na koji način se provodi.

(5) Pružatelj usluga dužan je osigurati provođenje neovisnog audita kvalitete svog sustava osposobljavanja, kao i provođenje audita kvalitete sustava osposobljavanja ugovornih organizacija za osposobljavanje, najmanje jednom u dvije godine i osigurati otklanjanje nesukladnosti u rokovima iz plana korektivnih aktivnosti.

(6) Pružatelj usluga je dužan neodložno izvijestiti Agenciju u slučajevima kada:

a) postoji sumnja u stručnost kontrolora ili nepoštivanje propisa i procedura;

b) se kontrolor više ne smatra stručnim za obavljanje poslova sukladno povlasticama iz dozvole;

c) dođe do prekida osposobljavanja za lokaciju studenta-kontrolora ili vježbenika;

d) je kontrolor ili student-kontrolor ocijenjen kao zdravstveno nesposoban;

e) se OJT instruktor više ne smatra stručnim za obavljanje operativnog osposobljavanja sukladno povlasticama iz dozvole.

Obveze kontrolora

Članak 7.

Kontrolor je dužan:

a) imati uz sebe valjanu dozvolu i valjanu Svjedodžbu o zdravstvenoj sposobnosti dok obavlja poslove kontrole zračnog prometa;

b) odražavati valjanima ovlaštenja i posebne ovlasti iz svoje dozvole;

c) postupati sukladno Shemi stručnosti za lokaciju i brinuti o svojoj stručnosti sukladno upisanim ovlaštenjima i posebnim ovlastima iz svoje dozvole;

d) ispunjavati uvjete i rokove koje odredi Agencija u postupku vezanom za privremeno oduzimanje dozvole, ovlaštenja i/ili posebnih ovlasti;

e) obavijestiti ovlaštenu osobu pružatelja usluga u slučaju da više nije zdravstveno sposoban za obavljanje poslova kontrole zračnog prometa;

f) ne obavljati poslove kontrole zračnog prometa ukoliko je pod utjecajem psihoaktivnih supstanci, te o tome obavijestiti ovlaštenu osobu pružatelja usluga;

g) ne obavljati poslove kontrole zračnog prometa u slučaju smanjene zdravstvene sposobnosti što bi moglo utjecati na smanjenje njegove sposobnosti da na siguran i ispravan način obavlja svoje poslove i zadaće, te o tome obavijestiti ovlaštenu osobu pružatelja usluga.

Obveze studenta-kontrolora

Članak 8.

Student-kontrolor je dužan:

a) imati uz sebe valjanu dozvolu studenta-kontrolora i valjanu Svjedodžbu o zdravstvenoj sposobnosti tijekom osposobljavanja za lokaciju;

b) održavati valjanom Svjedodžbu o zdravstvenoj sposobnosti;

c) obavijestiti ovlaštenu osobu pružatelja usluga u slučaju da više nije zdravstveno sposoban za pružanje operativnih usluga kontrole zračnog prometa tijekom osposobljavanja;

d) ne pristupiti osposobljavanju na radnom mjestu ukoliko je pod utjecajem psihoaktivnih supstanci koje umanjuju psihofizičku sposobnost ili u slučaju smanjene zdravstvene sposobnosti, te o tome obavijestiti ovlaštenu osobu pružatelja usluga.

Obavljanje osposobljavanja

Članak 9.

(1) Osposobljavanje kontrolora i studenata-kontrolora smiju obavljati organizacije za osposobljavanje koje udovoljavaju uvjetima propisanim ovim Pravilnikom i koje za to odobri Agencija.

(2) Osposobljavanje kontrolora i studenata-kontrolora koje je obavljeno u inozemstvu prihvaća se za izdavanje dozvola, ovlaštenja i posebnih ovlasti, ako je obavljeno u organizaciji za osposobljavanje koja je odobrena od nadležnog tijela države članice EU. Ova odredba se ne odnosi na osposobljavanje za lokaciju.

Simulatorski uređaji

Članak 10.

Način korištenja simulatorskih uređaja koji se koriste tijekom osposobljavanja, mora se uskladiti s Operativnim priručnikom organizacije za osposobljavanje, sadržajem programa osposobljavanja, Planom osposobljavanja za lokaciju i Shemom stručnosti za lokaciju.

Zdravstvena sposobnost

Članak 11.

(1) Kandidati za stjecanje dozvole, ovlaštenja i posebnih ovlasti, imatelji dozvole, ovlaštenja i posebnih ovlasti kontrolora i dozvole studenta-kontrolora, kao i osobe i organizacije ovlaštene za utvrđivanje zdravstvene sposobnosti, moraju udovoljavati uvjetima propisanima u Poglavlju III Uredbe iz Dodatka 1 ovoga Pravilnika te uvjetima propisanima posebnim propisom kojim se utvrđuje njihova zdravstvena sposobnost.

(2) Zdravstvena sposobnost dokazuje se Svjedodžbom o zdravstvenoj sposobnosti u skladu s Poglavljem III Uredbe iz Dodatka 1 ovoga Pravilnika.

Dozvola kontrolora i dozvola studenta-kontrolora

Članak 12.

(1) Dozvola kontrolora i dozvola studenta-kontrolora su dokumenti koji izdaje Agencija, u skladu sa specifikacijama propisanima Uredbom iz Dodatka 1 ovoga Pravilnika.

(2) Ovlaštenja i posebne ovlasti ovlaštenja koja se upisuju u dozvole iz stavka 1. ovoga članka definirana su u člancima 10. i 11. Uredbe iz Dodatka 1 ovoga Pravilnika.

(3) Dozvola iz stavka 1. ovoga članka je žute boje s podacima ispisanima latiničnim slovima na hrvatskom i engleskom jeziku.

(4) Dozvola iz stavka 1. ovoga članka je vlasništvo osobe kojoj je izdana i koja ju mora potpisati.

(5) Kontrolor može posjedovati samo jednu dozvolu kontrolora, a student-kontrolor može posjedovati samo jednu dozvolu studenta--kontrolora.

(6) U slučaju promjene osobnih podataka, oštećenja, promjene obrasca dozvole, ili iz bilo kojeg administrativnog razloga, Agencija će izdati novu ispravu dozvole s istim brojem.

(7) U slučaju gubitka dozvole Agencija će izdati novu ispravu dozvole s novim brojem.

Potvrda o stručnoj osposobljenosti za obavljanje poslova kontrole vojnog operativnog zračnog prometa

Članak 13.

(1) Potvrdu o stručnoj osposobljenosti za obavljanje poslova kontrole vojnog operativnog zračnog prometa izdaje pružatelj usluga ili osoba koju je ovlastio.

(2) Minimalni uvjeti za izdavanje i valjanost potvrde o stručnoj osposobljenosti za obavljanje poslova kontrole vojnog operativnog zračnog prometa su da:

a) kontrolor posjeduje valjanu dozvolu kontrolora;

b) je kontrolor uspješno završio stručno osposobljavanje za poslove kontrole vojnog operativnog zračnog prometa koje se obavlja prema planu osposobljavanja za lokaciju i održava stručnost sukladno Shemi stručnosti za lokaciju za koje je prethodno pribavljena suglasnost ministarstva nadležnog za poslove obrane.

III. ORGANIZACIJA ZA OSPOSOBLJAVANJE

Izdavanje i održavanje valjanosti svjedodžbe organizacije za osposobljavanje kontrolora zračnog prometa

Članak 14.

(1) Zahtjev za izdavanje Svjedodžbe organizacije za osposobljavanje kontrolora zračnog prometa (u daljnjem tekstu: Svjedodžba organizacije za osposobljavanje) ili za izmjenu postojeće Svjedodžbe organizacije za osposobljavanje podnosi se Agenciji.

(2) Agencija utvrđuje udovoljavanje uvjetima propisanim ovim Pravilnikom na temelju podnesenih dokaza i neposrednim pregledom (audit) podnositelja zahtjeva.

(3) Ukoliko podnositelj zahtjeva udovolji svim propisanim uvjetima, izdaje mu se Svjedodžba organizacije za osposobljavanje na razdoblje od jedne godine. Specifikacije Svjedodžbe organizacije za osposobljavanje propisane su u Aneksu IV Uredbe iz Dodatka 1 ovoga Pravilnika.

(4) Zahtjev za produžavanje valjanosti Svjedodžbe organizacije za osposobljavanje podnosi se najkasnije 90 dana prije isteka valjanosti Svjedodžbe. Za produžavanje valjanosti Svjedodžbe podnositelj zahtjeva mora udovoljavati uvjetima za izdavanje Svjedodžbe propisanima ovim Pravilnikom. Svjedodžba organizacije za osposobljavanje produžava se na razdoblje od tri godine.

(5) Odobrena organizacija za osposobljavanje dužna je ishoditi odobrenje Agencije za sve promjene uvjeta na temelju kojih je Svjedodžba organizacije za osposobljavanje izdana, prije nego se promjene implementiraju.

(6) Agencija prati djelatnost organizacija za osposobljavanje i primjenjuje postupke za osiguravanje primjene odredaba ovoga Pravilnika, u skladu sa člankom 28. Uredbe iz Dodatka 1 ovoga Pravilnika i ovlastima propisanima Zakonom o zračnom prometu.

Uvjeti kojima mora udovoljiti podnositelj zahtjeva za izdavanje Svjedodžbe organizacije za osposobljavanje

Članak 15.

(1) U smislu provedbe uvjeta iz Poglavlja IV Uredbe iz Dodatka 1 ovoga Pravilnika, podnositelj zahtjeva za izdavanje Svjedodžbe organizacije za osposobljavanje mora:

a) dokazati i kontinuirano održavati operativnu i tehničku sposobnost i osigurati sukladnost sa odobrenim postupcima i programima osposobljavanja;

b) dokazati da djeluje u prikladnom okruženju koje je potrebno da bi se provelo osposobljavanje, odnosno kako je prikladno opremljena, da ima dovoljan broj kvalificiranog i stručnog rukovodećeg osoblja i osoblja za provođenje osposobljavanja;

c) imenovati odgovornog rukovoditelja koji će osigurati da se osposobljavanje provodi sukladno uvjetima za izdavanje Svjedodžbe organizacije za osposobljavanje;

d) izraditi i održavati Operativni priručnik organizacije za osposobljavanje (Training Organization Operations Manual) koji opisuje organizaciju i njene postupke, kojim dokazuje operativnu i tehničku sposobnost za provođenje osposobljavanja, a čiji sadržaj je propisan u Dodatku 2 ovoga Pravilnika. Navedeni sadržaj u Dodatku 2 ovoga Pravilnika ujedno predstavlja uvjete koja organizacija za osposobljavanje mora ispuniti u svrhu ishođenja Svjedodžbe organizacije za osposobljavanje;

e) ishoditi odobrenje Operativnog priručnika od Agencije;

f) izraditi i održavati programe osposobljavanja koje provodi, u ovisnosti o vrsti osposobljavanja;

g) opisati, uspostaviti i efikasno održavati sustav upravljanja kvalitetom i sustav upravljanja sigurnošću, prikladan veličini, prirodi i kompleksnosti organizacije za osposobljavanje. Sustav upravljanja kvalitetom i sustav upravljanja sigurnošću može biti integriran u jedan sustav u sklopu jedne ili više djelatnosti iste organizacije. Sustav upravljanja kvalitetom mora osigurati efikasno praćenje usklađenosti i prikladnosti uvjeta, standarda i procedura koji su nužni za osiguranje kvalitete provođenja osposobljavanja na visokoj razini.

(2) Sustav upravljanja sigurnošću kojem mora udovoljavati podnositelj zahtjeva za izdavanje Svjedodžbe organizacije za osposobljavanje mora udovoljavati uvjetima iz ICAO Aneksa 1.

(3) Sustav upravljanja sigurnošću nije obavezan za organizacije koje obavljaju Inicijalno osposobljavanje.

IV. STJECANJE, IZDAVANJE I OBNAVLJANJE DOZVOLE STUDENTA-KONTROLORA I PRIZNAVANJE INOZEMNIH DOZVOLA

Stjecanje i izdavanje dozvole studenta-kontrolora

Članak 16.

(1) Osposobljavanje za stjecanje dozvole studenta-kontrolora obavlja se u skladu s dijelom A Aneksa II Uredbe iz Dodatka 1 ovoga Pravilnika.

(2) Uvjeti za stjecanje i izdavanje dozvole studenta-kontrolora propisani su u članku 8. Uredbe iz Dodatka 1 ovoga Pravilnika.

(3) Zahtjev za izdavanje dozvole studenta-kontrolora podnosi se Agenciji najkasnije prije početka osposobljavanja za lokaciju uzimajući u obzir vrijeme potrebno za evaluaciju i izdavanje dozvole.

(4) Dozvola studenta-kontrolora izdaje se na rok valjanosti od tri godine.

Obnavljanje dozvole studenta-kontrolora

Članak 17.

(1) Zahtjev za obnavljanje dozvole studenta-kontrolora podnosi se Agenciji.

(2) Uz zahtjev za obnavljanje dozvole studenta-kontrolora potrebno je priložiti:

a) dozvolu studenta-kontrolora;

b) valjanu Svjedodžbu o zdravstvenoj sposobnosti;

c) izjavu o razlogu obnove dozvole studenta-kontrolora.

(3) Dozvolu studenta-kontrolora je moguće obnoviti samo kandidatu koji je započeo osposobljavanje za lokaciju.

(4) Postupak obnavljanja dozvole studenta-kontrolora podrazumijeva izdavanje nove dozvole s istim brojem na rok valjanosti od jedne godine.

Priznavanje inozemnih dozvola

Članak 18.

(1) Agencija će priznati dozvole kontrolora i dozvole studenta-kontrolora, pripadajuća ovlaštenja i/ili posebne ovlasti ovlaštenja i jezične ovlasti, sukladno članku 29. Uredbe iz Dodatka 1 ovoga Pravilnika.

(2) Neće se priznavati dozvole kontrolora osobama mlađim od 21 godine starosti.

(3) Ukoliko imatelj dozvole studenta-kontrolora to zatraži, Agencija će mu izdati hrvatsku dozvolu, bez nametanja dodatnih uvjeta, na rok valjanosti do datuma isteka valjanosti inozemne dozvole.

(4) Zahtjev za priznavanje dozvole podnosi se Agenciji.

V. OSPOSOBLJAVANJE ZA LOKACIJU, STJECANJE I IZDAVANJE DOZVOLE KONTROLORA

Stručni i drugi uvjeti

Članak 19.

Student-kontrolor ili vježbenik prije početka osposobljavanja za lokaciju mora imati valjanu dozvolu studenta-kontrolora ili dozvolu kontrolora i valjanu Svjedodžbu o zdravstvenoj sposobnosti.

Osposobljavanje za lokaciju

Članak 20.

(1) Osposobljavanje za lokaciju sastoji se od:

a) prijelaznog osposobljavanja (Transitional Training);

b) početnog osposobljavanja na radnom mjestu (Pre-On-the-Job Training), ako je predviđeno Planom osposobljavanja za lokaciju;

c) osposobljavanja na radnom mjestu (On-the-Job Training).

(2) Osposobljavanje za lokaciju provodi se sukladno odobrenom Planu osposobljavanja za lokaciju.

(3) Osposobljavanje za lokaciju mora započeti najkasnije u roku od 6 mjeseci od dana stjecanja dozvole studenta-kontrolora, a ako ne započne unutar propisanog roka imatelj dozvole studenta-kontrolora mora ponoviti osposobljavanje za ovlaštenje sukladno odredbama ovoga Pravilnika.

(4) Za pojedine slučajeve moguće je smanjiti trajanje osposobljavanja za lokaciju. U tim slučajevima organizacija za osposobljavanje je dužna izraditi poseban Plan osposobljavanja za lokaciju, koji mora biti odobren od Agencije, prije početka osposobljavanja.

(5) Nakon uspješno završenog osposobljavanja za lokaciju kandidat stječe posebnu ovlast za lokaciju (Unit Endorsement).

Stjecanje i izdavanje dozvole kontrolora

Članak 21.

(1) Dozvola kontrolora stječe se i izdaje u skladu s člankom 9. Uredbe iz Dodatka 1 ovoga Pravilnika.

(2) Zahtjev za izdavanje dozvole kontrolora podnosi se Agenciji.

(3) Stečena ovlaštenja, posebne ovlasti ovlaštenja i posebne ovlasti za lokaciju upisuju se u dozvolu sa rokom valjanosti od 12 mjeseci, od dana kada je kandidat uspješno završio odobreno osposobljavanje za lokaciju u odobrenoj organizaciji za osposobljavanje.

(4) Jezična ovlast upisuje se u dozvolu kontrolora u skladu sa člankom 26. ovoga Pravilnika.

(5) Izdavanjem dozvole kontrolora prestaje valjanost dozvole studenta-kontrolora.

VI. DODATNA OVLAŠTENJA I/ILI POSEBNE OVLASTI OVLAŠTENJA

Stjecanje i upis dodatnih ovlaštenja

Članak 22.

(1) Tijekom osposobljavanja za stjecanje dodatnog ovlaštenja kontrolor se smatra vježbenikom.

(2) Uvjeti kojima mora udovoljiti kontrolor za stjecanje dodatnog ovlaštenja:

a) posjedovati valjanu dozvolu kontrolora;

b) uspješno završiti odgovarajuće osposobljavanje za ovlaštenje sukladno odredbama ovoga Pravilnika, i

c) uspješno završiti osposobljavanje za lokaciju sukladno odredbama ovoga Pravilnika.

(3) Zahtjev za upis dodatnog ovlaštenja u dozvolu kontrolora podnosi se Agenciji.

Stjecanje i upis dodatnih posebnih ovlasti ovlaštenja

Članak 23.

(1) Tijekom osposobljavanja za stjecanje dodatnih posebnih ovlasti ovlaštenja kontrolor se smatra vježbenikom.

(2) Uvjeti kojima mora udovoljiti kontrolor za stjecanje dodatnih posebnih ovlasti ovlaštenja: a) posjedovati dozvolu kontrolora s valjanim ovlaštenjem i/ili posebnim ovlastima ovlaštenja, i

b) uspješno završiti osposobljavanje za lokaciju, sukladno odobrenom Planu osposobljavanja za lokaciju.

(3) Zahtjev za upis dodatne posebne ovlasti ovlaštenja u dozvolu kontrolora podnosi se Agenciji.

VII. STJECANJE POSEBNIH OVLASTI DOZVOLE

Posebne ovlasti dozvole

Članak 24.

Posebne ovlasti dozvole su:

a) Posebna ovlast za lokaciju (Unit Endorsement;)

b) Jezična ovlast (Language Endorsement);

c) Posebna ovlast instruktora (Instructor Endorsement).

Stjecanje posebne ovlasti za lokaciju ili nove posebne ovlasti za lokaciju

Članak 25.

(1) Posebna ovlast za lokaciju stječe se nakon uspješno završenog osposobljavanja za lokaciju u skladu s člankom 20. ovoga Pravilnika.

(2) Nova posebna ovlast za lokaciju, za rad na operativnim jedinicama na drugoj lokaciji i u okviru ovlaštenja i/ili posebnih ovlasti ovlaštenja istog razreda, može se izdati kontroloru:

a) koji posjeduje dozvolu kontrolora s valjanim ovlaštenjem/ima i/ili posebnim ovlastima ovlaštenja, i

b) koji je uspješno završio odobreno osposobljavanje za lokaciju sukladno odredbama ovoga Pravilnika.

(2) Iznimno od stavka 2. ovoga članka, ako kontrolor ne posjeduje ovlaštenja i/ili posebne ovlasti ovlaštenja istog razreda, osposobljavanje se obavlja sukladno odredbama ovoga Pravilnika koje se odnose na stjecanje dodatnih ovlaštenja.

(3) Tijekom osposobljavanja za stjecanje nove posebne ovlasti za lokaciju kontrolor se smatra vježbenikom.

(4) Zahtjev za upis posebne ovlasti za lokaciju ili nove posebne ovlasti za lokaciju, sa pripadajućim ovlaštenjima i/ili posebnim ovlastima ovlaštenja podnosi se Agenciji.

Stjecanje jezične ovlasti

Članak 26.

(1) U smislu provedbe članka 13. Uredbe iz Dodatka 1. ovoga Pravilnika, utvrđivanje razine jezične sposobnosti za stjecanje jezične ovlasti, mogu provoditi:

a) ispitivači koje je ovlastila Agencija ili koje je ovlastilo nadležno tijelo države članice EU;

b) organizacije odobrene od Agencije ili nadležnog tijela države članice EU.

(2) Zahtjev za upis jezične ovlasti u dozvolu podnosi se Agenciji.

Stjecanje posebne ovlasti instruktora i odgovornosti OJT instruktora

Članak 27.

(1) U smislu provedbe članka 14. Uredbe iz Dodatka 1 ovoga Pravilnika, kontrolor za stjecanje posebne ovlasti instruktora mora udovoljiti sljedećim uvjetima:

a) posjedovati valjanu dozvolu kontrolora;

b) imati najmanje dvije godine radnog iskustva, u neposredno prethodećem razdoblju, kao kontrolor u skladu sa valjanim ovlaštenjima i posebnim ovlastima;

c) imati najmanje šest mjeseci radnog iskustva, u neposredno prethodećem razdoblju, na operativnim jedinicama na kojima će obavljati osposobljavanje;

d) mora uspješno završiti odobreno osposobljavanje za OJT instruktora.

(2) OJT instruktor je odgovoran za:

a) provođenje osposobljavanja na radnom mjestu u skladu sa odobrenim Planom osposobljavanja za lokaciju;

b) provođenje kontinuiranog osposobljavanja;

c) sigurno odvijanje zračnog prometa za vrijeme provođenja osposobljavanja na radnom mjestu.

(3) Osposobljavanje za OJT instruktora provodi se u skladu sa odobrenim programom osposobljavanja koji mora obuhvatiti znanja i vještine sukladno EUROCONTROL-ovom dokumentu »ATCO Development Training OJTI Course«, ukoliko se takvo osposobljavanje provodi u Republici Hrvatskoj. Ukoliko se osposobljavanje za OJT instruktora provodi u inozemstvu prihvaća se za stjecanje posebne ovlasti instruktora sukladno programu osposobljavanja odobrenom od nadležnog tijela države članice EU.

(4) Potvrda o završenom odobrenom osposobljavanju za OJT instruktora se neće prihvaćati za upis posebne ovlasti instruktora u dozvolu kontrolora ukoliko je starija od 12 mjeseci.

(5) Zahtjev za upis posebne ovlasti instruktora podnosi se Agenciji.

(6) Posebna ovlast instruktora upisuje se u dozvolu kontrolora s rokom valjanosti od 3 godine, od datuma podnošenja zahtjeva.

VIII. ODRŽAVANJE DOZVOLE, OVLAŠTENJA I POSEBNIH OVLASTI

Shema stručnosti za lokaciju

Članak 28.

(1) Valjanost dozvole, ovlaštenja i posebnih ovlasti održava se na način kako je propisano u odobrenoj Shemi stručnosti za lokaciju.

(2) Osim uvjeta propisanih Shemom stručnosti za lokaciju kontrolor mora udovoljavati i ostalim uvjetima propisanim ovim Pravilnikom.

(3) Shema stručnosti za lokaciju mora sadržavati:

a) procese ocjenjivanja stručnosti;

b) procese, način provedbe i vremenska razdoblja za provedbu kontinuiranog osposobljavanja kontrolora i OJT instruktora;

c) definiran minimalan broj efektivnih sati koje kontrolor mora odraditi unutar određenog razdoblja na operativnim jedinicama;

d) procese, način provedbe i vremenska razdoblja kojima se osigurava obnavljanje stručnosti kontrolora koji određeno duže vrijeme nije obavljao svoje poslove zbog planiranog ili neočekivanog odsustva, odnosno po povratku kontrolora s dužeg izbivanja;

e) odgovorno osoblje za ocjenjivanje stručnosti i za provedbu kontinuiranog osposobljavanja;

f) dokumentaciju koja se koristi pri ocjenjivanju stručnosti;

g) propisane postupke u slučajevima kada se sumnja u stručnost kontrolora ili u slučajevima nepoštivanja propisa i procedura.

(4) Organizacija za osposobljavanje, zajedno sa pružateljem usluga, dužna je evaluirati sadržaj i primjenjivost Sheme stručnosti za lokaciju i po potrebi je revidirati, te zatražiti odobrenje od Agencije, najmanje svake tri godine.

(5) Kontrolor, kako bi održao svoju dozvolu valjanom, mora udovoljavati sljedećim uvjetima na način kako je propisano u Shemi stručnosti za lokaciju:

a) odraditi određeni minimalan broj efektivnih sati na poslovima kontrole zračnog prometa unutar određenog razdoblja na operativnim jedinicama za koje posjeduje valjana ovlaštenja i posebne ovlasti;

b) biti ocijenjen stručnim utvrđenom metodom kontinuiranog ocjenjivanja i/ili ocjena stručnosti;

c) održavati svoju stručnost kontinuiranim osposobljavanjem;

d) osigurati i obnoviti svoju operativnu stručnost po povratku sa dužeg izbivanja, odnosno, ako određeno duže vrijeme nije obavljao svoje poslove zbog planiranog ili neočekivanog odsustva

e) posjedovati valjanu Svjedodžbu o zdravstvenoj sposobnosti.

(6) Kontrolor koji ne udovolji uvjetima iz stavka 5. ovoga članka ne smije koristiti povlastice ovlaštenja i posebnih ovlasti iz dozvole sve dok se u postupku sukladno Shemi stručnosti za lokaciju ne utvrdi njegova stručnost.

Ocjenjivanje stručnosti

Članak 29.

(1) Ocjenjivanje stručnosti imatelja dozvole kontrolora može biti redovito i izvanredno, a obavlja ih ocjenjivač.

(2) Ocjenjivač na temelju ocjene stručnosti može zatražiti provedbu ispita od strane ispitivača, ukoliko to smatra potrebnim.

(3) Redovito ocjenjivanje stručnosti kontrolora obavlja se sukladno odobrenoj Shemi stručnosti za lokaciju u svrhu produžavanja valjanosti ovlaštenja i posebnih ovlasti iz dozvole.

(4) Izvanredno ocjenjivanje stručnosti kontrolora obavlja se sukladno odobrenoj Shemi stručnosti za lokaciju:

a) nakon svakog prekida u radu i ako valjanost ovlaštenja i posebnih ovlasti iz dozvole nije produžena u roku;

b) ako imatelj dozvole kontrolora nije poštivao propise i procedure;

c) ako se posumnja u stručnost imatelja dozvole kontrolora;

d) pri svakoj značajnijoj promjeni radnih operativnih sustava i postupaka;

e) nakon svakog naprednog stručnog osposobljavanja, obnavljanja, osvježenja ili proširenja znanja i stručnosti.

(5) O svim ocjenama stručnosti moraju se voditi odgovarajući zapisi na obrascima koji su sastavni dio Sheme stručnosti za lokaciju.

Produžavanje valjanosti ovlaštenja i/ili posebnih ovlasti ovlaštenja i posebnih ovlasti za lokaciju

Članak 30.

(1) Uvjeti za produžavanje valjanosti ovlaštenja i/ili posebnih ovlasti ovlaštenja i posebnih ovlasti za lokaciju, propisani su u članku 28. stavak 5. ovoga Pravilnika.

(2) Zahtjev za produžavanje valjanosti ovlaštenja i/ili posebnih ovlasti ovlaštenja i posebnih ovlasti za lokaciju imatelj dozvole podnosi Agenciji najranije 45 dana prije isteka njihovih valjanosti.

(3) Zahtjev za produžavanje valjanosti ovlaštenja i/ili posebnih ovlasti ovlaštenja i posebnih ovlasti za lokaciju imatelj dozvole podnosi odvojeno za svaku lokaciju.

(4) Izuzetno, za produžavanje valjanosti ovlaštenja i/ili posebnih ovlasti ovlaštenja i posebnih ovlasti za lokaciju kontrolora koji posjeduje posebnu ovlast instruktora, vrijeme samostalnog rada na poslovima tih ovlaštenja i/ili posebnih ovlasti ovlaštenja i posebnih ovlasti za lokaciju mora biti najmanje 25% od određenog minimalnog broja efektivnih sati definiranoga odobrenom Shemom stručnosti za lokaciju na poslovima kontrole zračnog prometa, za koje posjeduje valjana ovlaštenja i/ili posebne ovlasti ovlaštenja i posebne ovlasti za lokaciju, unutar razdoblja u kojem je osposobljavao kandidata.

Obnavljanje valjanosti ovlaštenja i/ili posebnih ovlasti ovlaštenja i posebnih ovlasti za lokaciju

Članak 31.

(1) U slučaju kada je valjanost ovlaštenja i/ili posebnih ovlasti ovlaštenja i posebnih ovlasti za lokaciju kontrolora istekla za više od 60 dana, valjanost ovlaštenja i/ili posebnih ovlasti ovlaštenja i posebnih ovlasti za lokaciju kontrolora će se obnoviti ako kandidat bude ocijenjen kao stručan sukladno odobrenoj Shemi stručnosti za lokaciju.

(2) U slučaju kada imatelj ovlaštenja i/ili posebnih ovlasti ovlaštenja i posebnih ovlasti za lokaciju kontrolora nije pružao usluge kontrole zračnog prometa vezane uz to ovlaštenje i/ili posebne ovlasti ovlaštenja i posebne ovlasti za lokaciju u razdoblju dužem od četiri godine, kandidat mora pristupiti ocjeni stručnosti pred povjerenstvom sastavljenim od tri odobrena ocjenjivača. Ovisno o rezultatu ocjene stručnosti kandidat se upućuje na osposobljavanje za lokaciju sukladno odobrenom Planu osposobljavanja za lokaciju. Valjanost ovlaštenja i/ili posebnih ovlasti ovlaštenja i posebnih ovlasti za lokaciju kontrolora će se obnoviti ako kandidat uspješno obavi osposobljavanje za lokaciju sukladno odobrenom Planu osposobljavanja za lokaciju.

(3) Zahtjev za obnavljanje valjanosti ovlaštenja i/ili posebnih ovlasti ovlaštenja i posebnih ovlasti za lokaciju kontrolora podnosi se Agenciji.

Produžavanje valjanosti posebne ovlasti instruktora

Članak 32.

(1) Zahtjev za produžavanje valjanosti posebne ovlasti instruktora podnosi se Agenciji najranije 45 dana prije isteka njegove valjanosti.

(2) Valjanost posebne ovlasti instruktora produžit će se ukoliko imatelj navedene posebne ovlasti dokaže kako je:

a) u vremenskom razdoblju od tri godine, u vrijeme valjanosti posebne ovlasti instruktora osposobio najmanje jednog kandidata i da je ocijenjen kao stručan, ili

b) obavio osvježenje znanja i da je ocijenjen kao stručan, sukladno odobrenoj Shemi stručnosti za lokaciju.

Produžavanje valjanosti jezične ovlasti

Članak 33.

(1) Produžavanje valjanosti jezične ovlasti provodi se u skladu sa člankom 13. Uredbe iz Dodatka 1. ovoga Pravilnika.

(2) Zahtjev za produžavanje valjanosti jezične ovlasti podnosi se Agenciji najranije 45 dana prije isteka valjanosti.

IX. ISPITIVAČ I OCJENJIVAČ

Uloga i odgovornosti ispitivača

Članak 34.

(1) Ispitivači mogu biti teorijski i praktični.

(2) Uloga teorijskih ispitivača je provođenje teorijskih ispita, iz područja rada svoje specijalnosti, u svrhu stjecanja dozvole, ovlaštenja i posebnih ovlasti kontrolora i studenata-kontrolora, kao i ispita nakon bilo kojeg pojedinačnog stručnog osposobljavanja.

(3) Uloga praktičnih ispitivača je provođenje praktičnih ispita za stjecanje dozvole, ovlaštenja i posebnih ovlasti kontrolora kao i ispita nakon bilo kojeg pojedinačnog stručnog osposobljavanja.

(4) Ispitivač donosi odluku da li je kandidat položio ispit ili ne.

(5) Ispitivač je odgovoran za provođenje:

a) ispita za stjecanje dozvole studenta-kontrolora;

b) ispita za stjecanje dozvole, ovlaštenja i posebnih ovlasti kontrolora;

c) ispita za stjecanje dodatnih ovlaštenja i/ili posebnih ovlasti ovlaštenja kontrolora;

d) ispita za stjecanje nove posebne ovlasti za lokaciju;

e) ispita u cilju provjere u slučaju sumnje u stručnost ili nepoštivanja propisa i procedura;

(6) Ispitivač je dužan voditi evidenciju o provedenim ispitima. Evidencija o provedenim ispitima mora minimalno sadržavati:

a) ime i prezime kandidata;

b) vrsta i broj dozvole, ovlaštenja i posebnih ovlasti za koje se provodi ispit;

c) datum i mjesto provođenja ispita, te potpis ispitivača.

Odobravanje ispitivača

Članak 35.

(1) Agencija odobrava ispitivače, na prijedlog odobrene organizacije za osposobljavanje, koji su ovlašteni u njeno ime provoditi ispite.

(2) Kandidat za praktičnog ispitivača u osposobljavanju za lokaciju mora udovoljiti sljedećim uvjetima:

a) posjedovati dozvolu kontrolora sa upisanim valjanim ovlaštenjem/ima i posebnim ovlastima, te valjanom posebnom ovlasti instruktora za lokaciju za koju se odobrava;

b) imati najmanje pet godina radnog iskustva na poslovima OJT instruktora;

c) uspješno završiti stručno osposobljavanje za ispitivača;

d) mora biti prihvatljiv Agenciji.

(3) Iznimno od stavka 2. točke a) ovoga članka, za praktičnog ispitivača u osposobljavanju za lokaciju Agencija može odobriti kandidata koji ne posjeduje valjana ovlaštenja i posebne ovlasti za tu lokaciju ukoliko nema dovoljan broj praktičnih ispitivača na toj lokaciji. Odobrena organizacija za osposobljavanje dužna je prethodno napraviti procjenu da je taj kandidat sposoban i stručan za provođenje ispita i dokaz o tome dostaviti Agenciji.

(4) Kandidat za praktičnog ispitivača u inicijalnom osposobljavanju mora udovoljiti sljedećim uvjetima:

a) da posjeduje ili je posjedovao dozvolu kontrolora;

b) najmanje tri godine radnog iskustva kao kontrolor;

c) mora uspješno završiti osposobljavanje predviđeno Operativnim priručnikom odobrene organizacije za osposobljavanje;

d) mora biti prihvatljiv Agenciji.

(5) Kandidat za teorijskog ispitivača mora udovoljiti sljedećim uvjetima:

a) najmanje 3 godine radnog iskustva u području zrakoplovstva iz svoje specijalnosti;

b) da posjeduje ili je posjedovao odgovarajuću dozvolu iz područja rada svoje specijalnosti, ako je primjenjivo;

c) mora biti prihvatljiv Agenciji.

(6) Zahtjev za izdavanje odobrenja praktičnog ispitivača podnosi se Agenciji.

(7) Kandidatu koji udovolji uvjetima za praktičnog ispitivača u osposobljavanju za lokaciju iz stavka 2. odnosno 3. ovog članka Agencija izdaje svjedodžbu.

(8) Teorijski ispitivači i praktični ispitivači u inicijalnom osposobljavanju se odobravaju kroz odobrenje Operativnog priručnika organizacije za osposobljavanje.

(9) Agencija utvrđuje popis odobrenih ispitivača i određuje koje ispite su ovlašteni provoditi.

(10) Ispitivač ne može provoditi praktični ispit za kandidata kojeg je osposobljavao za određenu vrstu dozvole, ovlaštenja i posebne ovlasti, bez odobrenja Agencije koja će procijeniti opravdanost davanja odobrenja.

(11) Agencija može, u slučaju ne pridržavanja propisa, standarda ili drugog opravdanog razloga, ukinuti odobrenje ispitivača.

Uloga i odgovornosti ocjenjivača

Članak 36.

(1) Uloga ocjenjivača je provođenje redovitih i izvanrednih ocjenjivanja stručnosti kontrolora, te periodičnih ocjena studenata-kontrolora i vježbenika tijekom osposobljavanja. Ocjenjivač donosi odluku da li je kandidat stručan ili ne.

(2) Ocjenjivač je odgovoran za:

a) ocjenjivanje stručnosti;

b) prikupljanje i uspoređivanje dokaza sa osposobljavanja/ocjena stručnosti;

c) ocjenjivanje postignutih rezultata vježbenika ili studenta-
-kontrolora;

d) izvješćivanje o nalazima, u skladu s odobrenom Shemom stručnosti za lokaciju;

e) ocjenjivanje stručnosti u slučaju nepoštivanja propisa i procedura ili ukoliko postoji sumnja u stručnost kontrolora;

f) osiguravanje da se ocjenjivanja stručnosti provode u skladu sa uvjetima iz odobrenih Shema stručnosti za lokaciju.

(3) Ocjenjivač je dužan voditi evidenciju o obavljenim ocjenjivanjima stručnosti. Evidencija o obavljenim ocjenjivanjima stručnosti mora minimalno sadržavati:

a) ime i prezime kandidata,

b) broj dozvole kandidata,

c) vrsta ovlaštenja i posebnih ovlasti koje kandidat posjeduje, odnosno za koje se vrši ocjenjivanje stručnosti,

d) datum i mjesto ocjenjivanja stručnosti, te potpis ocjenjivača.

Odobravanje ocjenjivača

Članak 37.

(1) Agencija odobrava ocjenjivače kroz odobravanje Sheme stručnosti za lokaciju.

(2) Kandidat za ocjenjivača mora udovoljiti sljedećim uvjetima:

a) posjedovati dozvolu kontrolora sa upisanim valjanim ovlaštenjem/ima i posebnim ovlastima za lokaciju za koju se odobrava;

b) imati najmanje pet godina radnog iskustva na poslovima kontrolora;

c) uspješno završiti stručno osposobljavanje za ocjenjivača;

d) mora biti prihvatljiv Agenciji.

(3) Iznimno od stavka 2. točke a) ovoga članka, Agencija može odobriti ocjenjivača koji ne posjeduje valjana ovlaštenja i posebne ovlasti za tu lokaciju ukoliko nema dovoljan broj ocjenjivača na toj lokaciji. Odobrena organizacija za osposobljavanje dužna je prethodno napraviti procjenu da je taj kandidat sposoban i stručan za provođenje ocjenjivanja stručnosti i dokaz o tome dostaviti Agenciji.

(4) Agencija može, u slučaju ne pridržavanja propisa, standarda ili drugog opravdanog razloga, ukinuti odobrenje ocjenjivača.

X. PRIVREMENA ZABRANA, PRIVREMENO ODUZIMANJE DOZVOLE, OVLAŠTENJA I POSEBNIH OVLASTI, I ODUZIMANJE DOZVOLE

Privremena zabrana obavljanja poslova i zadaća kontrolora

Članak 38.

(1) U slučaju iz članka 6. točke (a) Uredbe iz Dodatka 1 ovoga Pravilnika, pružatelj usluga dužan je privremeno zabraniti samostalno obavljanje poslova i zadaća kontrolora i postupiti sukladno odobrenoj Shemi stručnosti za lokaciju.

(2) Kontrolor iz stavka 1. ovoga članka smije koristiti povlastice ovlaštenja i posebnih ovlasti iz dozvole isključivo pod nadzorom OJT instruktora koji posjeduje ovlaštenja i posebne ovlasti za tu lokaciju.

(3) Ako se nakon provedenog postupka sukladno odobrenoj Shemi stručnosti za lokaciju utvrdi da kontrolor udovoljava uvjetima stručnosti ili da nije postupao protivno propisima i procedurama, kontroloru će se ponovo dozvoliti samostalno obavljanje poslova i zadaća kontrolora.

Privremeno oduzimanje dozvole, ovlaštenja i/ili posebnih ovlasti

Članak 39.

(1) Ako se nakon provedenog postupka sukladno Shemi stručnosti za lokaciju utvrdi da kontrolor ne udovoljava uvjetima stručnosti ili da nije poštivao propise i procedure, pružatelj usluga dužan je pisanim putem obavijestiti Agenciju i priložiti dokaze o tome. Agencija će u tom slučaju privremeno oduzeti dozvolu i/ili ovlaštenja i/ili posebne ovlasti imatelja dozvole.

(2) Kontrolor može nastaviti koristiti povlastice ovlaštenja i posebnih ovlasti koje ne podliježu privremenom oduzimanju.

Oduzimanje dozvole

Članak 40.

Dozvola se oduzima u slučaju iz članka 6. točke (b) Uredbe iz Dodatka 1 ovoga Pravilnika.

Imatelj dozvole dužan je na zahtjev Agencije dostaviti svoju dozvolu Agenciji.

XI. PRIJELAZNE I ZAVRŠNE ODREDBE

Dodaci

Članak 41.

(1) Dodaci 1 i 2 tiskani su uz ovaj Pravilnik i čine njegov sastavni dio.

(2) Dodaci iz stavka 1. ovoga članka su:

a) Dodatak 1: Uredba Komisije (EU) br. 805/2011 od 10. kolovoza 2011. o utvrđivanju detaljnih pravila za dozvole i određene svjedodžbe kontrolora zračnog prometa u skladu s Uredbom (EZ) br. 216/2008 Europskoga parlamenta i Vijeća (SL L 206, 11.8.2011.);

b) Dodatak 2: Sadržaj Operativnog priručnika organizacije za osposobljavanje

Prijelazne odredbe

Članak 42.

(1) Dozvole, ovlaštenja i posebne ovlasti kontrolora i studenta-kontrolora, Svjedodžbe o zdravstvenoj sposobnosti te Svjedodžbe organizacije za osposobljavanje, izdani prije stupanja na snagu ovoga Pravilnika, smatraju se kao da su izdani u skladu s ovim Pravilnikom.

(2) Zahtjevi za izdavanje dozvola, ovlaštenja i posebnih ovlasti kontrolora i studenta-kontrolora, Svjedodžbi o zdravstvenoj sposobnosti te Svjedodžbi organizacije za osposobljavanje podneseni prije stupanja na snagu ovoga Pravilnika, moraju udovoljavati odredbama ovoga Pravilnika.

(3) Danom stupanja na snagu ovoga Pravilnika, instruktori-ispitivači kontrolora koji se nalaze na popisu stručnjaka za 2011. godinu, ovlašteni su obavljati poslove praktičnog ispitivača i/ili ocjenjivača sukladno ovome Pravilniku najduže u periodu od šest mjeseci od dana stupanja na snagu ovoga Pravilnika.

(4) Organizacije za osposobljavanje koje su odobrene za inicijalno osposobljavanje dužne su najkasnije u roku od jedne godine od dana stupanja na snagu ovoga Pravilnika uskladiti programe osposobljavanja sa EUROCONTROL-ovim dokumentom ‘Specification for Air Traffic Controller Common Core Content Initial Training’, izdanje od 21. listopada 2008.

Obrasci

Članak 43.

Agencija će izraditi obrasce dozvola, svjedodžbi, zahtjeva i ostale obrasce potrebne za provođenje ovoga Pravilnika kao dio svojih internih dokumenata i postupaka. Zahtjeve i obrasce koje ispunjavaju stranke, Agencija će objaviti na svojim službenim internetskim stranicama.

Stupanje na snagu

Članak 44.

(1) Danom stupanja na snagu ovoga Pravilnika prestaje važiti Pravilnik o dozvolama i ovlaštenjima kontrolora zračnog prometa (»Narodne novine«, broj 11/10).

(2) Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/12-02/13
Urbroj: 530-09-12-6
Zagreb, 19. travnja 2012.

Ministar
pomorstva, prometa i infrastrukture
mr. sc. Siniša Hajdaš Dončić, v. r.

**DODATAK 1**

UREDBA KOMISIJE (EU) br. 805/2011
od 10. kolovoza 2011.
o utvrđivanju detaljnih pravila za dozvole i određene svjedodžbe kontrolora zračnog prometa u skladu s Uredbom (EZ) br. 216/2008 Europskoga parlamenta i Vijeća

(Tekst značajan za Europski gospodarski prostor)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 216/2008 Europskoga parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ[[1]](#footnote-29081-1), a posebno njezin članak 8.c stavak 10.,

budući da:

(1) Je cilj Uredbe (EZ) br. 216/2008 uspostaviti i održati visoku ujednačenu razinu sigurnosti civilnog zračnog prometa u Europi. Ovom Uredbom predviđaju se sredstva za postizanje toga cilja i drugih ciljeva u području sigurnosti civilnog zračnog prometa.

(2) Provedba Uredbe (EZ) br. 216/2008, kao i novih propisa o Jedinstvenom europskom nebu II[[2]](#footnote-29081-2) zahtijeva uspostavu detaljnijih provedbenih pravila, posebno u pogledu izdavanja dozvola kontrolora zračnog prometa, kako bi se održala visoka ujednačena razina sigurnosti zračnog prometa u Europi, postigli najviši standardi odgovornosti i sposobnosti, poboljšala dostupnost kontrolora zračnog prometa te potaknulo uzajamno priznavanje dozvola, istodobno nastojeći ostvariti cilj sveukupnog poboljšanja sigurnosti zračnog prometa i sposobnosti osoblja.

(3) Kontrolori zračnog prometa kao i osobe i organizacije uključene u osposobljavanje, testiranje, provjere ili zdravstvene preglede kontrolora zračnog prometa moraju ispunjavati odgovarajuće bitne zahtjeve iz Aneksa Vb Uredbi (EZ) br. 216/2008. U skladu s tom Uredbom kontrolori zračnog prometa, kao i osobe i organizacije uključene u njihovo osposobljavanje, moraju biti certificirani ili licencirani nakon što se utvrdi da ispunjavaju bitne zahtjeve.

(4) Dozvola uvedena Direktivom 2006/23/EZ Europskoga parlamenta i Vijeća od 5. travnja 2006. o dozvoli kontrolora zračnog prometa Zajednice[[3]](#footnote-29081-3) pokazala se uspješnim sredstvom za prepoznavanje specifične uloge kontrolora zračnog prometa u sigurnome obavljanju kontrole zračnog prometa. Uvođenje standarda osposobljenosti u Uniji smanjilo je razmrvljenost u tom polju i tako osiguralo učinkovitiju organizaciju rada u okviru rastuće regionalne suradnje između pružatelja usluga u zračnoj plovidbi. Zato je održavanje i poboljšanje zajedničkog programa izdavanja dozvola kontrolorima zračnog prometa u Uniji bitan element europskoga sustava kontrole zračnog prometa.

(5) Direktiva 2006/23/EZ stavljena je izvan snage Uredbom (EZ) br. 1108/2009 Europskoga parlamenta i Vijeća[[4]](#footnote-29081-4). Međutim, odredbe Direktive 2006/23/EZ nastavljaju se primjenjivati do datuma početka primjene mjera iz članka 8.c stavka 10. Uredbe (EZ) br. 216/2008. Ovom Uredbom utvrđuju se te mjere.

(6) Odredbe ove Uredbe odražavaju najnovija tehnička postignuća, uključujući najbolje prakse te znanstveni i tehnički napredak, u području osposobljavanja kontrolora zračnog prometa. Sastavljene su na temelju odredaba Direktive 2006/23/EZ te za države članice predstavljaju zajednički prijenos standarda i preporučenih praksi utvrđenih Konvencijom o međunarodnom civilnom zrakoplovstvu potpisanom u Čikagu 7. prosinca 1944. i sigurnosnih regulatornih zahtjeva koje je usvojila Europska organizacija za sigurnost zračne plovidbe (EUROCONTROL) ustanovljena Međunarodnom konvencijom od 13. prosinca 1960.

(7) Kako bi se osigurala ujednačena primjena zajedničkih uvjeta u vezi s izdavanjem dozvola kontrolora zračnog prometa i izdavanjem svjedodžbi o zdravstvenoj sposobnosti kontrolorima zračnog prometa, nadležna tijela država članica i, prema potrebi, Europska agencija za sigurnost zračnog prometa (u daljnjem tekstu: »Agencija«) trebale bi provoditi zajedničke postupke kako bi provjerile poštuju li se navedeni uvjeti; kako bi potpomogla potrebnu regulativnu ujednačenost, Agencija bi trebala razraditi specifikacije u pogledu izdavanja svjedodžbi, prihvatljive načine udovoljavanja i smjernice.

(8) Posebne karakteristike zračnog prometa u Uniji zahtijevaju uvođenje i učinkovitu primjenu zajedničkih standarda osposobljenosti za kontrolore zračnog prometa zaposlene kod pružatelja usluga u zračnoj plovidbi koji javnosti pružaju usluge upravljanja zračnim prometom i usluge u zračnoj plovidbi (ATM/ANS).

(9) Međutim, države članice trebale bi, u mjeri u kojoj je to moguće, osigurati da usluge koje javnosti pruža ili čini dostupnima vojno osoblje jamče razinu sigurnosti koja je barem jednaka razini propisanoj bitnim zahtjevima iz Aneksa Vb Osnovne Uredbe. Zato države članice mogu odlučiti da će ovu Uredbu primjenjivati i na svoje vojno osoblje koje javnosti pruža usluge iz članka 1. stavka 2. točke (c) te Uredbe.

(10) Tijela koja nadziru i potvrđuju usklađenost trebala bi biti dovoljno neovisna od pružatelja usluga u zračnoj plovidbi i pružatelja usluga osposobljavanja. Isto tako, ta tijela moraju ostati sposobna učinkovito obavljati svoje zadaće. Nadležno tijelo imenovano u smislu ove Uredbe može biti isto ono tijelo ili ona tijela imenovano/-na ili osnovano/-na u skladu s člankom 4. Uredbe (EZ) br. 549/2004 Europskoga parlamenta i Vijeća od 10. ožujka 2004. o utvrđivanju okvira za stvaranje jedinstvenoga europskog neba[[5]](#footnote-29081-5), izmijenjene i dopunjene Uredbom (EZ) br. 1070/2009. Agencija bi trebala djelovati kao tijelo nadležno, u smislu ove Uredbe, za izdavanje i produžavanje valjanosti svjedodžbi organizacija za osposobljavanje kontrolora zračnog prometa koje se nalaze izvan područja država članica i, prema potrebi, njihovog osoblja.

(11) Pružanje usluga u zračnoj plovidbi zahtijeva visoko kvalificirano osoblje čije se sposobnosti mogu dokazati na nekoliko načina. Za kontrolu zračne plovidbe odgovarajući je način održavanje zajedničkog programa dozvola za kontrolore zračnog prometa u Uniji, koje treba smatrati nekom vrstom diplome za svakog pojedinog kontrolora zračnog prometa. Ovlaštenje u dozvoli trebalo bi naznačiti vrstu operativne usluge u zračnom prometu koju je kontrolor zračnog prometa sposoban pružiti. Istodobno, posebne ovlasti upisane u dozvolu odražavaju i posebne vještine kontrolora i odobrenje nadležnih tijela za pružanje usluga za određeni sektor ili grupu sektora. Zato bi tijela, prilikom izdavanja dozvole ili produžavanja valjanosti posebnih ovlasti, trebala biti nadležna evaluirati stručnost kontrolora zračnog prometa. Nadležna bi tijela isto tako trebala moći privremeno oduzeti dozvolu, ovlaštenja ili posebne ovlasti kada postoji sumnja u stručnost.

(12) Priznajući potrebu za daljnje jačanje kulture sigurnosti, posebno integriranjem pouzdanog izvješćivanja o nezgodama, i kulture pravičnosti, kako bi se iz nezgoda izvukle pouke, ovom se Uredbom ne bi smjela uspostaviti neposredna veza između nezgode i privremenog oduzimanja dozvole, ovlaštenja ili posebne ovlasti. Oduzimanje dozvole trebalo bi se smatrati krajnjom mjerom u iznimnim slučajevima.

(13) Za izgradnju povjerenja država članica u sustave licenciranja kontrolora zračnog prometa drugih država članica, nužna su zajednička pravila o stjecanju i održavanju valjanosti dozvola. Stoga, kako bi se osigurala najviša razina sigurnosti, važno je propisati ujednačene uvjete u pogledu osposobljavanja, kvalifikacija, stručnosti i pristupa profesiji kontrolora zračnog prometa. To bi trebalo rezultirati pružanjem sigurnih i visokokvalitetnih usluga kontrole zračnog prometa i doprinijeti priznavanju dozvola u cijeloj Uniji, čime bi se povećala mogućnost slobode kretanja i poboljšala dostupnost kontrolora zračnog prometa.

(14) Ova Uredba ne bi smjela rezultirati zaobilaženjem postojećih nacionalnih propisa kojima se uređuju prava i obveze iz radnog odnosa između poslodavca i kandidata za radno mjesto kontrolora zračnog prometa.

(15) Kako bi vještine bile usporedive u cijeloj Uniji, potrebno ih je strukturirati na jasan i općenito prihvatljiv način. To će pomoći osigurati sigurnost ne samo u zračnom prostoru koji je pod kontrolom jednog pružatelja usluga u zračnoj plovidbi, nego, posebno, u području dodira između različitih pružatelja usluga.

(16) Kod mnogih nezgoda i nesreća komunikacija ima važnu ulogu. Zato se ovom Uredbom propisuju detaljni uvjeti u pogledu znanja jezika za kontrolore zračnog prometa. Ti uvjeti temelje se na uvjetima koje je usvojila Organizacija međunarodnog civilnog zrakoplovstva (ICAO) i predstavljaju sredstvo za primjenu tih međunarodno prihvaćenih standarda. U pogledu jezičnih uvjeta potrebno je poštivati načela nediskriminacije, transparentnosti i razmjernosti kako bi se potaknula sloboda kretanja uz istodobno jamčenje sigurnosti.

(17) Ciljevi inicijalnog osposobljavanja opisani su u »Specifikaciji za zajedničke temeljne sadržaje početnog osposobljavanja za kontrolore zračnog prometa« (Specification for the ATCO Common Core Content Initial Training) organizacije EUROCONTROL koje su bile razrađene na zahtjev članica organizacije EUROCONTROL-a i koje se smatraju odgovarajućim standardom. U slučaju osposobljavanja u jedinicama manjak općeprihvaćenih standarda potrebno je nadomjestiti nizom mjera, uključujući odobravanje ispitivača i ocjenjivača, što bi trebalo osigurati visoke standarde stručnosti. To je tim važnije jer je osposobljavanje za lokaciju vrlo skupo i od odlučujuće važnosti za sigurnost. Organizacija ICAO razradila je standarde i u područjima za koja ne postoje zajednički europski standardi u pogledu osposobljavanja. U nedostatku europskih uvjeta u pogledu osposobljavanja, države članice mogu se osloniti na takve standarde organizacije ICAO.

(18) Na zahtjev država članica organizacije EUROCONTROL razrađeni su zdravstveni uvjeti koji se smatraju odgovarajućim standardima u smislu osiguranja usklađenosti s ovom Uredbom. Osobito, izdavanje svjedodžbi o zdravstvenoj sposobnosti mora biti u skladu sa uvjetima za svjedodžbe o zdravstvenoj sposobnosti europske kategorije 3 kontrolora zračnog prometa (svjedodžbe »EURO Class 3«) koje je propisala organizacija EUROCONTROL.

(19) Certificiranje organizacija za osposobljavanje treba smatrati, iz sigurnosnog aspekta, jednim od odlučujućih čimbenika koji doprinose kvaliteti osposobljavanja kontrolora zračnog prometa. Zato je potrebno utvrditi uvjete za organizacije za osposobljavanje. Osposobljavanje treba smatrati uslugom sličnom uslugama u zračnoj plovidbi koje isto tako podliježu postupku certificiranja. Ova Uredba trebala bi omogućiti certificiranje osposobljavanja prema vrsti osposobljavanja, prema skupini usluga osposobljavanja ili prema skupini usluga osposobljavanja i usluga u zračnoj plovidbi, ne zanemarujući pritom posebne karakteristike osposobljavanja.

(20) Ova Uredba potvrđuje dugogodišnju sudsku praksu Suda Europske unije u području međusobnog priznavanja diploma i slobodnog kretanja radne snage. Načelo razmjernosti, obrazlaganje razloga za uvođenje kompenzacijskih mjera i uspostava odgovarajućih postupaka za ulaganje pritužbi predstavljaju osnovna načela koja se trebaju početi na vidljiviji način primjenjivati na sektor upravljanja zračnim prometom. Države članice moraju imati pravo odbiti priznati dozvole koje nisu izdane u skladu s ovom Uredbom. Budući da je svrha ove Uredbe osigurati međusobno priznavanje dozvola, njome se ne uređuju uvjeti u pogledu pristupa zaposlenju.

(21) Profesija kontrolora zračnog prometa podliježe tehničkom napretku koji zahtijeva redovitu nadogradnju znanja kontrolora. Pri potrebnim prilagodbama ove Uredbe tehničkom razvoju i znanstvenom napretku trebalo bi poštivati odgovarajući postupak uz pregled propisan člankom 5.a Odluke Vijeća 1999/468/EZ[[6]](#footnote-29081-6).

(22) Ova Uredba može utjecati na dnevnu radnu praksu kontrolora zračnog prometa. Socijalne partnere trebalo bi o svim mjerama koje imaju važne socijalne implikacije na odgovarajući način obavijestiti te se s njima savjetovati.

Zato su socijalni partneri konzultirani u okviru ubrzanog postupka Agencije. O daljnjim provedbenim mjerama koje je Komisija poduzela treba se na odgovarajući način savjetovati s Odborom za sektorski dijalog osnovanim na temelju Odluke Komisije 98/500/EZ od 20. svibnja 1998. o uspostavi Odbora za sektorski dijalog među socijalnim partnerima na europskoj razini[[7]](#footnote-29081-7).

(23) Opći uvjeti za dobivanje dozvole, u mjeri u kojoj se oni odnose na dob, zdravstvene uvjete, obrazovne uvjete i inicijalno osposobljavanje, ne smiju utjecati na imatelje postojećih dozvola. Kako bi se osigurao kontinuitet povlastica stečenih na temelju postojećih dozvola kao i nesmetan prijelaz za sve imatelje dozvola i za nadležna tijela, treba smatrati da su dozvole i svjedodžbe o zdravstvenoj sposobnosti koje su države članice izdale u skladu s Direktivom 2006/23/EZ bile izdane u skladu s ovom Uredbom.

(24) Potrebno je predvidjeti odstupanja kako bi se omogućila daljnja primjena različitih nacionalnih praksi u vezi s pitanjima za koja zajednička pravila tijekom ubrzanog postupka primijenjenog u slučaju ovih provedbenih mjera iz prvog stadija još nisu bila utvrđena.

(25) Kako bi Komisiji dala mišljenje, uključujući moguće izmjene ove Uredbe, Agencija bi trebala ocijeniti europski sustav dodjele dozvola kontrolora zračnog prometa, procijeniti koja su daljnja poboljšanja potrebna za ostvarenje »cjelovitog sistemskog pristupa u zrakoplovstvu« te provjeriti poštuju li se u potpunosti bitni zahtjevi opisani u Aneksu Vb Uredbi (EZ) br. 216/2008.

(26) U navedenom mišljenju trebalo bi razmotriti i ona pitanja u pogledu kojih u prvom stadiju, u okviru ubrzanog postupka, nije bilo moguće uspostaviti zajednička pravila koja bi nadomjestila različite nacionalne odredbe pa se zato predlaže da nacionalni propisi država članica ostanu primjenjivi, prema potrebi, na prijelaznoj bazi.

(27) Mjere predviđene ovom Uredbom temelje se na mišljenju koje je Agencija izdala u skladu s člankom 17. stavkom 2. točkom (b) i člankom 19. stavkom 1. Uredbe (EZ) br. 216/2008.

(28) Mjere predviđene ovom Uredbom u skladu su s mišljenjem Odbora osnovanog na temelju članka 65. Uredbe (EZ) br. 216/2008,

DONIJELA JE OVU UREDBU:

POGLAVLJE I
OPĆE ODREDBE

Članak 1.

CILJ

Cilj je ove Uredbe povećati sigurnosne standarde i poboljšati rad sustava kontrole zračnog prometa u Uniji izdavanjem dozvole kontrolora zračnog prometa na temelju zajedničkih uvjeta u pogledu izdavanja dozvola.

Članak 2.

PREDMET UREDBE I PODRUČJE PRIMJENE

1. Ovom Uredbom utvrđuju se detaljna pravila o izdavanju, privremenom oduzimanju i oduzimanju dozvola kontrolora zračnog prometa i dozvola kontrolora zračnog prometa-studenta, pridruženih ovlaštenja, posebnih ovlasti i svjedodžbi o zdravstvenoj sposobnosti te svjedodžbi organizacija za osposobljavanje, kao i uvjeti njihove valjanosti, produžavanja, obnavljanja valjanosti i korištenja.

2. Ova Uredba primjenjuje se na:

(a) kontrolore zračnog prometa – studente

(b) kontrolore zračnog prometa koji svoje funkcije obavljaju u okviru područja primjene Uredbe (EZ) br. 216/2008 i

(c) osobe i organizacije uključene u izdavanje dozvola, osposobljavanje, provođenje ispita, ocjenjivanja stručnosti ili zdravstvene preglede kandidata u skladu s ovom Uredbom.

3. Na temelju članka 1. stavka 3. Uredbe (EZ) br. 216/2008, države članice će, u mjeri u kojoj je to moguće, osigurati da usluge iz članka 1. stavka 2. točke c) te Uredbe koje javnosti pruža ili daje na raspolaganje vojno osoblje nude razinu sigurnosti koja je barem jednaka razini propisanoj bitnim zahtjevima definiranima u Aneksu Vb toj Uredbi.

4. U cilju postizanja ujednačene razine sigurnosti u europskom zračnom prostoru, države članice mogu odlučiti da će ovu Uredbu primjenjivati na svoje vojno osoblje koje javnosti pruža usluge iz članka 1. stavka 2. točke (c) te Uredbe.

5. Usluge kontrole zračnog prometa u smislu Uredbe (EZ) br. 216/2008 pružat će samo kontrolori zračnog prometa licencirani u skladu s ovom Uredbom.

Članak 3.

DEFINICIJE

U smislu ove Uredbe primjenjivat će se sljedeće definicije:

1. »usluga kontrole zračnog prometa« (air traffic control service): podrazumijeva uslugu koja se pruža u svrhu sprečavanja sudara zrakoplova, i, na manevarskoj površini, sudara zrakoplova i prepreka, te u svrhu ubrzanja i regulacije zračnog prometa;

2. »pružatelj usluga u zračnoj plovidbi« (air navigation service provider): podrazumijeva svaki javni ili privatni subjekt koji pruža usluge u zračnoj plovidbi za opći zračni promet;

3. »opći zračni promet« (general air traffic): podrazumijeva svako kretanje civilnih zrakoplova, kao i državnih zrakoplova (uključujući vojne, carinske i policijske zrakoplove) koje se obavlja sukladno postupcima ICAO-a;

4. »dozvola« (licence): podrazumijeva certifikat, bez obzira na to kako se on naziva, koji se izdaje i potvrđuje u skladu s ovom Uredbom, a koji svojega zakonitog imatelja ovlašćuje za pružanje usluga kontrole zračnog prometa u skladu s u njemu navedenim ovlaštenjima i posebnim ovlastima;

5. »ovlaštenje« (rating): podrazumijeva ovlast upisanu u dozvolu ili pridruženu dozvoli, kojom su utvrđeni posebni uvjeti, prava ili ograničenja koja se odnose na dozvolu;

6. »posebna ovlast ovlaštenja« (rating endorsement): podrazumijeva u dozvoli navedenu ovlast koja je sastavni dio dozvole, a kojim se naznačuju posebni uvjeti, povlastice ili ograničenja koji se odnose na odgovarajuće ovlaštenje;

7. »posebna ovlast za lokaciju« unit endorsement: podrazumijeva posebnu ovlast upisanu u dozvolu koja je sastavni dio dozvole, a kojim se naznačuje ICAO indikator lokacije i sektori i/ili radne pozicije za koje je imatelj dozvole osposobljen za rad;

8. »jezična ovlast« (language endorsement): podrazumijeva ovlast upisanu u dozvolu i koja je sastavni dio dozvole, a kojim se naznačuje razina jezične sposobnosti imatelja;

9. »posebna ovlast instruktora« (instructor endorsement): podrazumijeva posebnu ovlast upisanu u dozvolu koja je sastavni dio dozvole, a kojim se naznačuje da je imatelj ovlašten obavljati osposobljavanje na radnome mjestu;

10. »ICAO indikator lokacije «(ICAO location indicator): podrazumijeva četveroslovnu kodnu skupinu oblikovanu u skladu s pravilima koja je organizacija ICAO propisala u priručniku DOC 7910 i koja je dodijeljena fiksnoj lokaciji;

11. »sektor «(sector): podrazumijeva dio kontroliranog područja i/ili dio područja letnih informacija;

12. »osposobljavanje« (training): podrazumijeva skup teorijskih osposobljavanja, praktičnih vježbi, uključujući osposobljavanje na simulatorskim uređajima i osposobljavanje na radnom mjestu, koji se provode u cilju stjecanja i održavanja vještina potrebnih za pružanje sigurnih i visokokvalitetnih usluga kontrole zračnog prometa; ono se sastoji od:

(a) inicijalnog osposobljavanja (initial training), koje uključuje osnovno osposobljavanje (basic training) i osposobljavanje za ovlaštenje (rating training), na temelju kojega se stječe dozvola kontrolora zračnog prometa-studenta;

(b) osposobljavanja za lokaciju (unit training), koje uključuje prijelazno osposobljavanje prije osposobljavanja na radnom mjestu i osposobljavanje na radnom mjestu, na temelju kojega se stječe dozvola kontrolora zračnog prometa;

(c) kontinuiranog osposobljavanja (continuation training), za održavanje posebnih ovlasti iz dozvole;

(d) osposobljavanja za instruktora osposobljavanja na radnome mjestu, (training of on-the-job training instructors) na temelju kojega se stječe posebna ovlast instruktora;

(e) osposobljavanje imatelja dozvola koji imaju pravo raditi kao ispitivači (examiners) i/ili ocjenjivači (assessors) u skladu s člankom 24.;

13. »organizacija za osposobljavanje« (training organisation): podrazumijeva organizaciju koju je nadležno tijelo certificiralo za provedbu jedne ili više vrsta osposobljavanja;

14. »Shema stručnosti za lokaciju« (Unit Competency Scheme): podrazumijeva odobrenu shemu u kojoj se navodi način na koji lokacija osigurava stručnost svojih imatelja dozvola;

15. »plan osposobljavanja za lokaciju« (Unit Training Plan): podrazumijeva odobreni plan u kojem se detaljno navode potrebni postupci i vremenski raspored koji omogućuju primjenu postupaka lokacije za osposobljavanje za lokaciju pod nadzorom instruktora osposobljavanja na radnom mjestu.

Članak 4.

NADLEŽNO TIJELO

U smislu ove Uredbe, nadležno tijelo je tijelo koje svaka država članica imenuje ili osnuje kao svoje nacionalno nadzorno tijelo za preuzimanje zadaća dodijeljenih takvomu tijelu na temelju ove Uredbe, osim certifikacije organizacija za osposobljavanje iz članka 27. za koju je nadležno tijelo:

(a) tijelo koje imenuje ili osnuje država članica u kojoj se nalazi glavno mjesto poslovanja podnositelja zahtjeva ili, ako postoji, registrirano sjedište podnositelja zahtjeva, osim ako drukčije nije predviđeno dvostranim ili višestranim sporazumima između država članica ili nadležnih tijela;

(b) Agencija ako se glavno mjesto poslovanja podnositelja zahtjeva ili, ako postoji, registrirano sjedište podnositelja zahtjeva, nalazi izvan teritorija država članica.

POGLAVLJE II
DOZVOLE, OVLAŠTENJA I POSEBNE OVLASTI

Članak 5.

PODNOŠENJE ZAHTJEVA I IZDAVANJE DOZVOLA, OVLAŠTENJA I POSEBNIH OVLASTI

1. Zahtjev za izdavanje, produžavanje ili obnavljanje dozvola, pridruženih ovlaštenja i/ili posebnih ovlasti podnosi se nadležnom tijelu u skladu s postupkom koji to tijelo utvrdi.

2. Zahtjevu se prilažu dokazi o stručnosti kandidata, u skladu sa uvjetima utvrđenima u ovoj Uredbi, za izvršavanje dužnosti kontrolora zračnog prometa ili kontrolora zračnog prometa-studenta. Elementi kojima se dokazuje stručnost kandidata odnose se na znanja, iskustvo, vještine i jezične sposobnosti.

3. Dozvola sadrži sve relevantne informacije u vezi s povlasticama dodijeljenima takvim dokumentom te je u skladu sa specifikacijama iz Aneksa I.

4. Dozvola je isključivo vlasništvo osobe kojoj je dodijeljena i koja ju je potpisala.

Članak 6.

PRIVREMENO ODUZIMANJE I ODUZIMANJE DOZVOLA, OVLAŠTENJA I POSEBNIH OVLASTI

U skladu s člankom 22. stavkom 2.:

(a) dozvolu, ovlaštenje ili posebnu ovlast moguće je privremeno oduzeti kada postoji sumnja u stručnost kontrolora zračnog prometa ili u slučaju nepoštivanja propisa i procedura;

(b) dozvolu je moguće oduzeti u slučaju krajnje nepažnje ili zlouporabe.

Članak 7.

OSTVARIVANJE POVLASTICA IZ DOZVOLA

Ostvarivanje povlastica dodijeljenih s dozvolom ovisi o valjanosti ovlaštenja, posebnih ovlasti i svjedodžbe o zdravstvenoj sposobnosti.

Članak 8.

DOZVOLA KONTROLORA ZRAČNOG PROMETA – STUDENTA

1. Imatelji dozvole kontrolora zračnog prometa – studenta ovlašteni su pružati usluge kontrole zračnog prometa pod nadzorom instruktora osposobljavanja na radnom mjestu u skladu s ovlaštenjem(-ima) i posebnom(-im) ovlasti(-ima) ovlaštenja navedenima u svojoj dozvoli.

2. Kandidati za stjecanje dozvole kontrolora zračnog prometa-studenta trebaju ispuniti sljedeće uvjete:

(a) imati najmanje 18 godina;

(b) imati najmanje svjedodžbu koja im jamči pristup sveučilišnom studiju ili jednakovrijednom studiju, ili bilo koju drugu srednjoškolsku kvalifikaciju koja im omogućuje dovršetak osposobljavanja za kontrolora zračnog prometa;

(c) uspješno završeno odobreno inicijalno osposobljavanje relevantno za ovlaštenje i, ako je primjenjivo, posebnu ovlast ovlaštenja, kako je utvrđeno u dijelu A Aneksa II;

(d) posjedovati valjanu svjedodžbu o zdravstvenoj sposobnosti;

(e) dokazati odgovarajuću razinu jezične sposobnosti u skladu sa uvjetima iz članka 13.

3. Dozvola kontrolora zračnog prometa-studenta sadrži jezičnu(-e) ovlast(i) i najmanje jedno ovlaštenje te, ako je primjenjivo, jednu posebnu ovlast ovlaštenja.

Članak 9.

DOZVOLA KONTROLORA ZRAČNOG PROMETA

1. Imatelji dozvole kontrolora zračnog prometa ovlašteni su pružati usluge kontrole zračnog prometa u skladu s ovlaštenjima i posebnim ovlastima iz svoje dozvole.

2. Povlastice iz dozvole kontrolora zračnog prometa uključuju povlastice iz dozvole kontrolora zračnog prometa-studenta, kako je navedeno u članku 8. stavku 1.

3. Kandidati za izdavanje dozvole kontrolora zračnog prometa trebaju ispuniti sljedeće uvjete:

(a) imati najmanje 21 godinu. Međutim, u opravdanim slučajevima, države članice mogu odrediti nižu dobnu granicu;

(b) posjedovati dozvolu kontrolora zračnog prometa-studenta;

(c) završiti osposobljavanje sukladno odobrenom planu osposobljavanja za lokaciju i uspješno položiti odgovarajuće provjere znanja ili ocjenjivanje u skladu sa uvjetima iz dijela B Aneksa II;

(d) posjedovati valjanu svjedodžbu o zdravstvenoj sposobnosti;

(e) dokazati odgovarajuću razinu jezične sposobnosti u skladu sa uvjetima iz članka 13.

4. Valjanost dozvole kontrolora zračnog prometa potvrđuje se upisom jednog ili više ovlaštenja i odgovarajuće posebne ovlasti ovlaštenja, posebne ovlasti za lokaciju i jezičnih ovlasti za koje je osposobljavanje uspješno obavljeno.

Članak 10.

OVLAŠTENJA KONTROLORA ZRAČNOG PROMETA

1. Dozvole sadrže jedno ili više sljedećih ovlaštenja koje naznačuju vrstu usluge koju imatelj dozvole smije pružati:

(a) ovlaštenje »Aerodromska vizualna kontrola« (Aerodrome Control Visual, ADV), koje dokazuje da je imatelj dozvole osposobljen za pružanje usluge kontrole zračnog prometa za aerodromski promet na aerodromu bez objavljenih instrumentalnih postupaka za prilaženje ili odlaske;

(b) ovlaštenje »Aerodromska instrumentalna kontrola« (Aerodrome Control Instrument, ADI), koje dokazuje da je imatelj dozvole osposobljen za pružanje usluge kontrole zračnog prometa za aerodromski promet na aerodromu za koji su objavljeni instrumentalni postupci za prilaženje ili odlaske, a mora mu biti pridružena barem jedna posebna ovlast ovlaštenja opisana u članku 11. stavku 1.;

(c) ovlaštenje »Prilazna proceduralna kontrola« (Approach Control Procedural, APP), koje dokazuje da je imatelj dozvole osposobljen za pružanje usluge kontrole zračnog prometa zrakoplovima u dolasku, odlasku ili preletu bez korištenja opreme za nadzor;

(d) ovlaštenje »Prilazna nadzorna kontrola« (Approach Control Surveillance, APS), koje dokazuje da je imatelj dozvole osposobljen za pružanje usluge kontrole zračnog prometa zrakoplovima u dolasku, odlasku ili preletu uz korištenje opreme za nadzor, a mora mu biti pridružena barem jedna posebna ovlast ovlaštenja opisana u članku 11. stavku 2.;

(e) ovlaštenje »Oblasna proceduralna kontrola« (Area Control Procedural, ACP), koje dokazuje da je imatelj dozvole osposobljen za pružanje usluge kontrole zračnog prometa zrakoplovima bez korištenja opreme za nadzor;

(f) ovlaštenje »Oblasna nadzorna kontrola« (Area Control Surveillance, ACS), koje dokazuje da je imatelj dozvole osposobljen za pružanje usluge kontrole zračnog prometa zrakoplovima uz korištenje opreme za nadzor, a mora mu biti pridružena barem jedna posebna ovlast ovlaštenja opisana u članku 11. stavku 3.;

2. Imatelj ovlaštenja koji tijekom četiri uzastopne godine ne ostvari povlastice povezane s tim ovlaštenjem može samo započeti osposobljavanje za lokaciju za to ovlaštenje tek nakon odgovarajuće ocjene kojom se utvrđuje ispunjava li ta osoba i dalje uvjete za navedeno ovlaštenje, te nakon što ispuni sve uvjete u pogledu osposobljavanja koji proizlaze iz te ocjene.

Članak 11.

POSEBNE OVLASTI OVLAŠTENJA

1. Ovlaštenje »Aerodromska instrumentalna kontrola« (ADI) sadrži barem jednu od sljedećih posebnih ovlasti ovlaštenja:

(a) posebna ovlast ovlaštenja »Toranjska kontrola« (Tower Control, TWR) koja dokazuje da je imatelj dozvole osposobljen pružati uslugu kontrole gdje se aerodromska kontrola obavlja s jedne radne pozicije;

(b) posebna ovlast ovlaštenja »Kontrola kretanja po manevarskim površinama« (Ground Movement Control, GMC) koja dokazuje da je imatelj dozvole osposobljen pružati uslugu kontrole kretanja po manevarskim površinama;

(c) posebna ovlast ovlaštenja »Nadzor kretanja po manevarskim površinama« (Ground Movement Surveillance, GMS) koja se dodjeljuje kao dodatak posebnoj ovlasti ovlaštenja za kontrolu kretanja po manevarskim površinama (GMC) ili posebnoj ovlasti ovlaštenja za toranjsku kontrolu (TWR) i koja dokazuje da je imatelj dozvole osposobljen pružati uslugu kontrole kretanja po manevarskim površinama uz pomoć automatskih aerodromskih sustava vođenja;

(d) posebna ovlast ovlaštenja »Zračna kontrola« (Air Control, AIR) koja dokazuje da je imatelj dozvole osposobljen pružati uslugu zračne kontrole;

(e) posebna ovlast ovlaštenja »Aerodromska radarska kontrola« (Aerodrome Radar Control, RAD) koja se dodjeljuje kao dodatak posebnoj ovlasti ovlaštenja zračne kontrole (AIR) ili posebne ovlasti ovlaštenja za toranjsku kontrolu (TWR) i koja dokazuje da je imatelj dozvole osposobljen pružati uslugu aerodromske kontrole uz pomoć nadzorne radarske opreme.

2. Ovlaštenje »Prilazna nadzorna kontrola« (Approach Control Surveillance, APS) sadrži barem jednu od sljedećih posebnih ovlasti ovlaštenja:

(a) posebna ovlast ovlaštenja »Radar« (Radar, RAD) koja dokazuje da je imatelj dozvole osposobljen pružati uslugu prilazne kontrole uz korištenje primarne i/ili sekundarne radarske opreme;

(b) posebna ovlast ovlaštenja »Precizni prilazni radar« (Precision Approach Radar, PAR) koja se dodjeljuje kao dodatak posebnoj ovlasti ovlaštenja Radar (RAD) i koje dokazuje da je imatelj dozvole osposobljen pružati uslugu zemaljski kontroliranih preciznih prilaza uz korištenje radarske opreme za precizno prilaženje zrakoplova u završnom prilazu;

(c) posebna ovlast ovlaštenja »Nadzorni prilazni radar« (Surveillance Radar Approach, SRA) koja se dodjeljuje kao dodatak posebnoj ovlasti ovlaštenja Radar (RAD) i koja dokazuje da je imatelj dozvole osposobljen pružati uslugu zemaljski kontroliranih nepreciznih prilaza uz korištenje nadzorne opreme zrakoplovima u završnom prilazu;

(d) posebna ovlast ovlaštenja »Automatski zavisni nadzor« (Automatic Dependent Surveillance, ADS) koja dokazuje da je imatelj dozvole osposobljen pružati uslugu prilazne kontrole uz korištenje automatskog zavisnog nadzora;

(e) posebna ovlast ovlaštenja »Terminalna kontrola« (Terminal Control, TCL) koja se dodjeljuje kao dodatak posebnoj ovlasti ovlaštenja Radar (RAD) ili posebnoj ovlasti ovlaštenja Automatski zavisni nadzor (ADS) i koja dokazuje da je imatelj dozvole osposobljen pružati usluge kontrole zračnog prometa uz korištenje bilo kakve nadzorne opreme za zrakoplove koji prometuju u određenom terminalnom području i/ili pridruženim sektorima.

3. Ovlaštenje »Oblasna nadzorna kontrola« (Area Control Surveillance, ACS) sadrži barem jednu od sljedećih posebnih ovlasti ovlaštenja:

(a) posebna ovlast ovlaštenja »Radar« (Radar, RAD) koja dokazuje da je imatelj dozvole osposobljen pružati usluge oblasne kontrole uz korištenje nadzorne radarske opreme;

(b) posebna ovlast ovlaštenja »Automatski zavisni nadzor« (Automatic Dependent Surveillance, ADS) koja dokazuje da je imatelj dozvole osposobljen pružati usluge oblasne kontrole uz korištenjee automatskog zavisnog nadzora;

(c) posebna ovlast ovlaštenja »Terminalna kontrola« (Terminal Control, TCL) koja se dodjeljuje kao dodatak posebnoj ovlasti ovlaštenja Radar (RAD) ili posebnoj ovlasti ovlaštenja Automatski zavisni nadzor (ADS) i koja dokazuje da je imatelj dozvole osposobljen pružati usluge kontrole zračnog prometa uz korištenje bilo kakve nadzorne opreme za zrakoplove koji prometuju u određenom terminalnom području i/ili pridruženim sektorima;

(d) posebna ovlast ovlaštenja »Oceanska kontrola« (Oceanic Control, OCL) koja dokazuje da je imatelj dozvole osposobljen pružati usluge kontrole zračnog prometa za zrakoplove koji prometuju u području oceanske kontrole.

4. Imatelj posebne ovlasti ovlaštenja koji tijekom četiri uzastopne godine ne ostvari povlastice povezane s tom posebnom ovlasti ovlaštenja može samo započeti osposobljavanje za lokaciju za navedenu posebnu ovlast ovlaštenja tek nakon odgovarajuće procjene kojom se utvrđuje ispunjava li imatelj i dalje uvjete za navedenu posebnu ovlast ovlaštenja te nakon što ispuni sve uvjete u pogledu osposobljavanja koji proizlaze iz te procjene.

Članak 12.

POSEBNE OVLASTI ZA LOKACIJU

1. Posebna ovlast za lokaciju dokazuje da je imatelj dozvole osposobljen pružati usluge kontrole zračnog prometa u određenom sektoru, skupini sektora ili na radnim pozicijama pod odgovornošću jedinice za usluge zračnog prometa.

2. Valjanost posebne ovlasti za lokaciju iznosi 12 mjeseci, za inicijalno razdoblje.

3. Valjanost posebne ovlasti za lokaciju produžuje se za iduće dvanaestomjesečno razdoblje od okončanja razdoblja iz stavka 2. ovog članka ako pružatelj usluga u zračnoj plovidbi dokaže nadležnom tijelu da:

(a) je u zadnjih 12 mjeseci kandidat u okviru povlastica iz dozvole odradio minimalni broj sati, kako je navedeno u odobrenoj shemi stručnosti za lokaciju.

(b) je kandidatova stručnost ocijenjena u skladu s dijelom C Aneksa II i

(c) kandidat posjeduje valjanu svjedodžbu o zdravstvenoj sposobnosti.

U svrhu primjene točke (a) prvoga podstavka, operativne jedinice pružatelja usluga u zračnoj plovidbi vode evidenciju o stvarno odrađenim satima rada u sektorima, skupinama sektora ili na radnim pozicijama za svakog imatelja dozvole koji radi u jedinici, a te podatke na zahtjev dostavljaju nadležnim tijelima i imatelju dozvole.

4. Minimalni broj radnih sati, u koji se ne ubrajaju zadaće OJT instruktora, koji se zahtijeva za održavanje valjanosti posebne ovlasti za lokaciju može se za OJT instruktore osposobljavanja na radnom mjestu smanjiti razmjerno vremenu utrošenom na osposobljavanje kandidata na radnim mjestima za koja se traži produžavanje valjanosti, kako je navedeno u shemi stručnosti za lokaciju.

5. Za obnavljanje valjanosti posebne ovlasti za lokaciju potrebno je, po prestanku valjanosti posebne ovlasti za lokaciju, uspješno završiti plan osposobljavanja za lokaciju.

Članak 13.

JEZIČNA OVLAST

1. Kontrolori zračnog prometa i kontrolori zračnog prometa-studenti ne mogu ostvarivati povlastice iz svoje dozvole ako nemaju jezičnu ovlast za engleski jezik.

2. Države članice mogu zahtijevati znanje lokalnog jezika ako ocijene da je to potrebno zbog razloga sigurnosti.

Takvi uvjeti moraju biti nediskriminirajući, razmjerni i transparentni, a Agencija mora o njima biti odmah obaviještena.

3. U smislu stavaka 1. i 2. kandidat za jezičnu ovlast mora dokazati barem operativnu razinu (četvrtu razinu) jezične sposobnosti kako u pogledu korištenja frazeologije tako u pogledu govornoga jezika.

U tu svrhu kandidat mora dokazati da:

(a) učinkovito komunicira u glasovnim situacijama (telefon/radijska postaja) i situacijama »oči u oči«;

(b) o tekućim, konkretnim i profesionalnim temama komunicira precizno i jasno;

(c) koristi odgovarajuće komunikacijske strategije kako bi razmijenio poruke te prepoznao i riješio nesporazume u općem ili profesionalnom kontekstu;

(d) uspješno i relativno lako savladava jezične izazove uzrokovane komplikacijom ili neočekivanim razvojem događaja do kojih dolazi tijekom rutinskog postupka ili komunikacije s kojima je u normalnim okolnostima upoznat i

(e) koristi narječje ili naglasak koji je u zrakoplovnim krugovima razumljiv.

4. Razina jezične sposobnosti određuje se u skladu s ljestvicom za ocjenjivanje iz Aneksa III.

5. Bez obzira na stavak 3., pružatelj usluga u zračnoj plovidbi može, u smislu stavaka 1. i 2., zahtijevati napredniju razinu (petu razinu) ljestvice za ocjenjivanje jezične sposobnosti iz Aneksa III ako operativne okolnosti određenog ovlaštenja ili posebne ovlasti zbog neotklonjivih razloga sigurnosti nalažu višu razinu. Takav uvjet mora biti nediskriminirajući, razmjeran i transparentan te ga pružatelj usluge u zračnoj plovidbi koji želi primjenjivati višu razinu znanja jezika mora objektivno opravdati, a nadležno tijelo odobriti.

6. Kandidatova jezična sposobnost službeno se ocjenjuje u redovitim vremenskim razdobljima.

Osim u slučaju kandidata koji su dokazali da je njihova jezična sposobnost na ekspertnoj razini (šestoj razini) u skladu s Aneksom III, jezična ovlast vrijedi za obnovljivo razdoblje od:

(a) tri godine ako je dokazana razina operativna razina (četvrta razina) u skladu s Aneksom III ili

(b) šest godina ako je dokazana razina napredna razina (peta razina) u skladu s Aneksom III.

7. Jezična sposobnost dokazuje se svjedodžbom izdanom na temelju transparentnoga i objektivnoga postupka ocjenjivanja koji je odobrilo nadležno tijelo.

Članak 14.

POSEBNA OVLAST INSTRUKTORA

1. Imatelji posebne ovlasti instruktora ovlašteni su provoditi osposobljavanje na radnom mjestu i nadzor na radnom mjestu za područja obuhvaćena valjanom posebnom ovlasti za lokaciju.

2. Kandidati za izdavanje posebne ovlasti instruktora moraju ispuniti sljedeće uvjete:

(a) imati dozvolu kontrolora zračnog prometa;

(b) da su u neposredno prethodećem razdoblju od barem godinu dana ili duljem razdoblju čije trajanje određuje nadležno tijelo ovisno o ovlaštenjima i posebnim ovlastima za koja se obavlja osposobljavanje ostvarivali povlastice iz dozvole kontrolora zračnog prometa i

(c) da su uspješno završili odobreno osposobljavanje za instruktora osposobljavanja na radnome mjestu tijekom kojega se na temelju odgovarajućih provjera znanja ocjenjivalo potrebno znanje i pedagoške vještine.

3. Posebna ovlast instruktora vrijedi za razdoblje od tri godine uz mogućnost produženja njegove valjanosti.

POGLAVLJE III
SVJEDODŽBA O ZDRAVSTVENOJ SPOSOBNOSTI

Članak 15.

Zahtjev za izdavanje te izdavanje svjedodžbe o zdravstvenoj sposobnosti

1. Zahtjevi za izdavanje, produžavanje ili obnavljanje svjedodžbi o zdravstvenoj sposobnosti podnose se nadležnom tijelu u skladu s postupkom koji to tijelo utvrdi.

2. Svjedodžbe o zdravstvenoj sposobnosti izdaje ovlašteno zdravstveno tijelo nadležnoga tijela ili zrakoplovno-medicinski ispitivači ili zrakoplovno medicinski centri koje za to ovlasti nadležno tijelo.

3. Izdavanje svjedodžbi o zdravstvenoj sposobnosti mora biti u skladu s odredbama Aneksa 1 Čikaške Konvencije o međunarodnom civilnom zrakoplovstvu i sa uvjetima za svjedodžbe o zdravstvenoj sposobnosti europske kategorije 3 kontrolora zračnog prometa koje je propisao EUROCONTROL.

4. Nadležna tijela omogućit će provedbu učinkovitih postupaka za preispitivanje ili žalbu uz odgovarajuće sudjelovanje neovisnih zdravstvenih savjetnika.

Članak 16.

VALJANOST SVJEDODŽBI O ZDRAVSTVENOJ SPOSOBNOSTI

1. Svjedodžbe o zdravstvenoj sposobnosti vrijede:

(a) 24 mjeseca do 40. godine starosti kontrolora zračnog prometa;

(b) 12 mjeseci nakon 40. godine starosti.

2. Razdoblja iz stavka 1. računaju se od dana zdravstvenog pregleda u slučaju inicijalnog izdavanja i obnavljanja valjanosti svjedodžbe o zdravstvenoj sposobnosti te od dana isteka prijašnje svjedodžbe o zdravstvenoj sposobnosti u slučaju produžavanja valjanosti.

3. Pregledi u svrhu produžavanja valjanosti svjedodžbe o zdravstvenoj sposobnosti mogu se obaviti do 45 dana prije datuma isteka njezine valjanosti.

4. Ako kontrolor zračnog prometa ne obavi pregled za produžavanje valjanosti do datuma isteka svjedodžbe, morat će obaviti ponovni pregled.

5. Svjedodžba o zdravstvenoj sposobnosti može se u svakom trenutku ograničiti, privremeno oduzeti ili oduzeti ako to nalaže zdravstveno stanje imatelja.

Članak 17.

SMANJENA ZDRAVSTVENA SPOSOBNOST

1. Imatelji dozvole:

(a) neće ostvarivati povlastice iz svoje dozvole kad god uoče da su im zdravstvene sposobnosti smanjene na način da bi ih to moglo onemogućiti da posve sigurno ostvaruju navedene povlastice;

(b) će obavijestiti relevantnog pružatelja usluga u zračnoj plovidbi o tome da su uočili da su im zdravstvene sposobnosti smanjene ili da su pod utjecajem psihoaktivnih supstanci ili lijekova, a što bi ih moglo onemogućiti da sigurno ostvaruju povlastice iz dozvole.

2. Pružatelji usluga u zračnoj plovidbi uspostavit će postupke za upravljanje operativnim učincima slučajeva smanjene zdravstvene sposobnosti te obavijestiti nadležno tijelo kada procijene da je imatelj dozvole zdravstveno nesposoban.

3. Postupke iz stavka 2. odobrava nadležno tijelo.

POGLAVLJE IV
UVJETI ZA ORGANIZACIJE ZA OSPOSOBLJAVANJE

Članak 18.

CERTIFIKACIJA ORGANIZACIJA ZA OSPOSOBLJAVANJE

1. Zahtjevi za certifikaciju organizacija za osposobljavanje podnose se nadležnom tijelu u skladu s postupkom koje to tijelo utvrdi.

2. Organizacije za osposobljavanje dokazat će da imaju odgovarajuće osoblje i opremu i da svoju djelatnost obavljaju u sredini primjerenoj za provedbu osposobljavanja potrebnog za stjecanje ili održavanje dozvola kontrolora zračnog prometa-studenta i dozvola kontrolora zračnog prometa.

3. Organizacije za osposobljavanje odobrit će pristup odgovarajućim poslovnim prostorijama svakoj osobi koju nadležno tijelo ovlasti radi pregleda odgovarajućih evidencija, podataka, postupaka i svake druge građe relevantne za obavljanje zadaća nadležnog tijela.

Članak 19.

SUSTAV UPRAVLJANJA ORGANIZACIJA ZA OSPOSOBLJAVANJE

Organizacije za osposobljavanje moraju:

(a) imati učinkoviti sustav upravljanja te dovoljno osoblja odgovarajućih kvalifikacija i s odgovarajućim iskustvom za provođenje osposobljavanja u skladu s ovom Uredbom;

(b) jasno definirati odgovornost za sigurnost unutar odobrene organizacije za osposobljavanje, uključujući neposrednu odgovornost za sigurnost članova višeg menadžmenta;

(c) imati na raspolaganju potrebne prostorije, opremu i smještaj koji odgovaraju vrsti ponuđenog osposobljavanja;

(d) podnijeti dokaze o sustavu upravljanja kvalitetom, uspostavljenom u okviru sustava upravljanja, koji omogućuje nadzor nad poštivanjem sustava i postupaka koji osiguravaju usklađenost pruženih usluga osposobljavanja sa standardima definiranima u ovoj Uredbi kao i nad prikladnošću tih sustava i postupaka;

(e) raspolagati sustavom vođenja evidencija koji omogućuje odgovarajuću pohranu i pouzdanu sljedivost relevantnih aktivnosti;

(f) dokazati da postoje dostatna financijska sredstva za provedbu osposobljavanja u skladu s ovom Uredbom te da su aktivnosti primjereno osigurane u skladu s naravi osposobljavanja koje se provodi.

Članak 20.

UVJETI U POGLEDU OSPOSOBLJAVANJA, PLANOVA INICIJALNOG OSPOSOBLJAVANJA I OSPOSOBLJAVANJA ZA LOKACIJU TE SHEMA STRUČNOSTI ZA LOKACIJU

1. Organizacije za osposobljavanje dostavit će nadležnom tijelu metodologiju koju će koristiti za detaljnu razradu sadržaja, organizacije i trajanja osposobljavanja te, prema potrebi, planove osposobljavanja za lokaciju i sheme stručnosti za lokaciju.

2. To uključuje organizaciju provođenja ispita ili ocjenjivanja. Pri provjeri znanja u vezi s inicijalnim osposobljavanjem, uključujući osposobljavanje na simulatorskim uređajima, potrebno je detaljno navesti kvalifikacije ispitivača i ocjenjivača.

POGLAVLJE V
UVJETI U SVEZI S NADLEŽNIM TIJELIMA

Članak 21.

NEOVISNOST NADLEŽNOG TIJELA

1. Nadležna tijela neovisna su od pružatelja usluga u zračnoj plovidbi i organizacija za osposobljavanje. Ta neovisnost postiže se odgovarajućim razdvajanjem, barem na funkcionalnoj razini, nadležnih tijela i takvih pružatelja usluga. Države članice dužne su osigurati da nadležna tijela nepristrano i transparentno izvršavaju svoje ovlasti.

2. Države članice obavijestit će Agenciju o nazivima i adresama nadležnih tijela, kao i o svakoj njihovoj promjeni.

Članak 22.

ZADAĆE NADLEŽNIH TIJELA

1. Kako bi osigurale razine osposobljenosti nužno potrebne da bi kontrolori zračnog prometa obavljali svoj posao u skladu s visokim sigurnosnim standardima, nadležna tijela nadziru i prate njihovo osposobljavanje.

2. Zadaće nadležnih tijela uključuju:

(a) izdavanje i oduzimanje dozvola, ovlaštenja i posebnih ovlasti za koje je bilo obavljeno odgovarajuće osposobljavanje i ocjenjivanje u nadležnosti nadležnog tijela;

(b) produžavanje valjanosti, obnavljanje valjanosti i privremeno oduzimanje ovlaštenja i posebnih ovlasti čije povlastice se ostvaruju pod odgovornošću nadležnog tijela;

(c) certifikacija organizacija za osposobljavanje;

(d) odobravanje osposobljavanja, planova osposobljavanja za lokaciju i shema stručnosti za lokaciju;

(e) odobravanja ispitivača i ocjenjivača;

(f) praćenje i nadzor sustava osposobljavanja;

(g) uspostava odgovarajućih mehanizama pravne zaštite i izvješćivanja;

(h) priznavanje potrebe za naprednom razinom (petom razinom) jezične sposobnosti u skladu s člankom 13. stavkom 5.;

(i) odobravanje postupaka u vezi sa smanjenom zdravstvenom sposobnosti u skladu s člankom 17. stavkom 3.

Članak 23.

IZDAVANJE I ODRŽAVANJE DOZVOLA, OVLAŠTENJA, POSEBNIH OVLASTI I SVJEDODŽBI

1. Nadležno tijelo uspostavit će postupke za podnošenje zahtjeva za izdavanje te izdavanje, obnavljanje i produžavanje valjanosti dozvola, pridruženih ovlaštenja, posebnih ovlasti i svjedodžbi o zdravstvenoj sposobnosti.

2. Nakon što zaprimi zahtjev, nadležno tijelo provjerit će ispunjava li kandidat uvjete iz ove Uredbe.

3. Nakon što se uvjeri da kandidat ispunjava uvjete iz ove Uredbe, nadležno tijelo izdat će, produžiti ili obnoviti valjanost odgovarajuće dozvole, pridruženog ovlaštenja, posebne ovlasti ili svjedodžbe o zdravstvenoj sposobnosti.

4. Dozvola koju izda nadležno tijelo sadržavat će podatke navedene u Aneksu I.

5. Ako se dozvola ne izda na engleskom jeziku, dozvola će sadržavati engleski prijevod podataka navedenih u Aneksu I.

Članak 24.

OCJENA STRUČNOSTI

1. Nadležna tijela odobrit će imatelje dozvole koji imaju pravo raditi kao ispitivači ili ocjenjivači za osposobljavanje za lokaciju i kontinuirano osposobljavanje.

2. Odobrenje vrijedi za razdoblje od tri godine uz mogućnost produženja valjanosti.

Članak 25.

VOĐENJE EVIDENCIJE

Nadležna tijela osigurat će vođenje baze podataka u kojoj su pohranjeni podaci o stručnosti svih imatelja dozvole pod njihovom nadležnošću te datumi valjanosti njihovih posebnih ovlasti.

Članak 26.

RAZMJENA INFORMACIJA

Poštujući načela povjerljivosti iz članka 15. stavka 3. Uredbe (EZ) br. 216/2008, nadležna tijela razmjenjivat će odgovarajuće informacije te će si međusobno pomagati kako bi osigurala učinkovitu primjenu ove Uredbe, posebno u slučajevima koji uključuju slobodno kretanje kontrolora zračnog prometa u Uniji.

Članak 27.

CERTIFIKACIJSKI POSTUPAK ZA ORGANIZACIJE ZA OSPOSOBLJAVANJE

1. Nadležna tijela uspostavit će postupke za podnošenje zahtjeva, izdavanje i produžavanje valjanosti svjedodžbe organizacija za osposobljavanje.

2. Nadležna tijela izdat će svjedodžbu kada organizacija za osposobljavanje koja je podnijela zahtjev ispuni uvjete iz Poglavlja IV.

3. Svjedodžba se može izdati za svaku vrstu osposobljavanja ili u kombinaciji s drugim uslugama u zračnoj plovidbi, pri čemu se vrsta osposobljavanja i vrsta usluge u zračnoj plovidbi certificira kao paket usluga.

4. U svjedodžbi se navode informacije iz Aneksa IV.

Članak 28.

PRAĆENJE DJELATNOSTI ORGANIZACIJA ZA OSPOSOBLJAVANJE I POSTUPCI ZA OSIGURAVANJE PRIMJENE PROPISA

1. Nadležna tijela prate usklađenost sa zahtjevima i uvjetima povezanima sa svjedodžbom organizacije za osposobljavanje.

2. Nadležna tijela redovito obavljaju audit organizacija za osposobljavanje kako bi osigurala stvarno poštivanje standarda definiranih ovom Uredbom.

3. Osim redovitih audita, nadležna tijela mogu obavljati nenajavljene inspekcijske nadzore kako bi provjerila usklađenost sa uvjetima iz ove Uredbe.

4. Ako nadležno tijelo utvrdi da imatelj svjedodžbe organizacije za osposobljavanje više ne ispunjava zahtjeve ili uvjete povezane s njegovom svjedodžbom, ono će poduzeti odgovarajuće postupke za osiguravanje primjene propisa koje mogu uključivati oduzimanje svjedodžbe.

5. Svjedodžbe izdane u skladu s odredbama ove Uredbe međusobno se priznaju.

Članak 29.

PRIZNAVANJE DOZVOLA

1. Države članice priznaju dozvole kontrolora zračnog prometa i kontrolora zračnog prometa-studenta te s njima povezana ovlaštenja, posebne ovlasti ovlaštenja i jezične ovlasti, kao i pridružene svjedodžbe o zdravstvenoj sposobnosti koje izdaju druge države članice u skladu s ovom Uredbom.

Međutim, ako je država članica na temelju članka 9. stavka 3. predvidjela nižu dobnu granicu od 21 godine, pravo na ostvarivanje povlastica imatelja dozvole kontrolora zračnog prometa ograničit će se na teritorij države članice koja je izdala dozvolu sve dok imatelj ne navrši 21 godinu.

Ako imatelj dozvole ostvaruje povlastice iz dozvole u državi članici koja tu dozvolu nije izdala, imatelj dozvole ima pravo svoju dozvolu zamijeniti za dozvolu izdanu u državi članici u kojoj ostvaruje povlastice, a da mu se pritom ne nameću dodatni uvjeti.

Kako bi dodijelila posebna ovlast za lokaciju, nadležno tijelo zahtijevat će od kandidata da ispuni određene uvjete povezane s tom posebnom ovlasti za lokaciju navodeći jedinicu, sektor ili radnu poziciju. Pri izradi plana osposobljavanja za lokaciju organizacija za osposobljavanje vodit će računa o stečenim sposobnostima i iskustvu kandidata.

2. Nadležno tijelo odobrit će ili odbaciti plan osposobljavanja za lokaciju koji sadrži predloženo osposobljavanje za kandidata najkasnije šest tjedana od predočenja dokaza, bez obzira na odgode radi eventualno uloženih pritužbi. Nadležno tijelo osigurat će poštivanje načela nediskriminacije i razmjernosti.

POGLAVLJE VI
ZAVRŠNE ODREDBE

Članak 30.

USKLAĐENOST S BITNIM ZAHTJEVIMA

Agencija će vrednovati sustav dodjele dozvola kontrolora zračnog prometa uspostavljen ovom Uredbom kao i dodatna poboljšanja potrebna za postizanje »cjelovitog sistemskog pristupa u zrakoplovstvu« i uspostavu potpune usklađenosti s bitnim zahtjevima opisanima u Aneksu Vb Uredbe (EZ) br. 216/2008 kako bi Komisiji podnijela mišljenje, uključujući moguće izmjene i dopune ove Uredbe.

Članak 31.

IZUZEĆA

1. Iznimno od odredaba članka 11. ove Uredbe, države članice koje su razradile nacionalne posebne ovlasti ovlaštenja iz članka 7. stavka 4. Direktive 2006/23/EZ mogu nastaviti primjenjivati odgovarajuće odredbe svojih nacionalnih pravnih propisa važećih na dan stupanja na snagu ove Uredbe.

2. Iznimno od odredaba članka 12. ove Uredbe, države članice koje su u skladu s člankom 10. Direktive 2006/23/EZ propisale da povlastice iz posebne ovlasti za lokaciju mogu ostvarivati samo imatelji dozvole ispod određene dobne granice mogu nastaviti primjenjivati odgovarajuće odredbe svojih nacionalnih pravnih propisa važećih na dan stupanja na snagu ove Uredbe.

3. Ako država članica odluči primjenjivati izuzeća predviđena stavcima 1. i 2., ona će o tome obavijestiti Komisiju i Agenciju.

Članak 32.

PRIJELAZNE ODREDBE

1. Iznimno od odredaba dijela A Aneksa II ovoj Uredbi, organizacije za osposobljavanje mogu nastaviti primjenjivati planove osposobljavanja koji se temelje na EUROCONTROL-ovim »Smjernicama za zajedničke temeljne sadržaje inicijalnog osposobljavanja za kontrolore zračnog prometa« (Guidelines for air traffic controllers Common Core Content Initial Training) izdanima 10. prosinca 2004. tijekom jednogodišnjeg razdoblja od stupanja na snagu ove Uredbe.

2. Za dozvole, ovlaštenja, posebne ovlasti, svjedodžbe o zdravstvenoj sposobnosti i svjedodžbe organizacija za osposobljavanje koji su bili izdani u skladu s odgovarajućim odredbama nacionalnog zakonodavstva na temelju Direktive 2006/23/EZ na dan stupanja na snagu ove Uredbe smatra se da su izdani u skladu s ovom Uredbom.

3. Kandidati za dozvolu, ovlaštenje, posebnu ovlast, svjedodžbu o zdravstvenoj sposobnosti ili svjedodžbu organizacije za osposobljavanje koji su zahtjev podnijeli prije stupanja na snagu ove Uredbe, a kojima dozvola, ovlaštenje, posebna ovlast, svjedodžba o zdravstvenoj sposobnosti ili svjedodžba organizacije za osposobljavanje još nije bila izdana moraju dokazati da ispunjavaju odredbe ove Uredbe prije nego što im se izda dozvola, ovlaštenje, posebna ovlast, svjedodžba o zdravstvenoj sposobnosti ili svjedodžba organizacije za osposobljavanje.

4. Nadležno tijelo države članice kojemu su organizacije za osposobljavanje za koje je na temelju članka 4. nadležna Agencija podnijele zahtjev za izdavanje svjedodžbe prije stupanja na snagu ove Uredbe okončat će postupak certifikacije u suradnji s Agencijom te će nakon izdavanja potvrde Agenciji proslijediti spis.

5. Nadležno tijelo države članice koje je bilo odgovorno za sigurnosni nadzor organizacija za osposobljavanje za koje je na temelju članka 4. nadležna Agencija prenijet će zadaću sigurnosnog nadzora tih organizacija na Agenciju šest mjeseci nakon stupanja na snagu ove Uredbe.

Članak 33.

STUPANJE NA SNAGU

Ova Uredba stupa na snagu dvadeseti dan od njezine objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

Sastavljeno u Bruxellesu 10. kolovoza 2011.

Za Komisiju
Predsjednik
José Manuel BARROSO, v. r.

ANEKS I

SPECIFIKACIJE ZA DOZVOLE

Dozvole izdane u skladu s ovom Uredbom odgovaraju sljedećim specifikacijama:

1. Podaci

1.1. Na dozvoli moraju biti navedeni sljedeći podaci, pri čemu zvjezdica označava one elemente koji se moraju prevesti na engleski:

(a) \*naziv države ili tijela koje izdaje dozvolu (masnim slovima);

(b) \*naziv dozvole (vrlo masnim slovima);

(c) serijski broj dozvole arapskim brojkama koji je dodijelilo tijelo koje izdaje dozvolu;

(d) puno ime i prezime imatelja (latinicom, i ako nacionalno pismo nije latinica);

(e) datum rođenja;

(f) državljanstvo imatelja;

(g) potpis imatelja;

(h) \*potvrda valjanosti i ovlasti imatelja za ostvarivanje povlastica povezanih s dozvolom, uz navođenje:

(i) ovlaštenja, posebnih ovlasti ovlaštenja, jezičnih ovlasti, posebnih ovlasti instruktora i posebnih ovlasti za lokaciju;

(ii) datuma njihova prvog izdavanja;

(iii) datuma prestanka njihove valjanosti;

(i) potpis službenika koji izdaje dozvolu i datum tog izdavanja;

(j) pečat ili žig tijela koje izdaje dozvolu.

1.2. Dozvoli se mora priložiti valjana svjedodžba o zdravstvenoj sposobnosti.

2. Materijal

Koristi se papir najbolje kakvoće ili drugi odgovarajući materijal, a podaci iz točke 1. moraju na njemu biti jasno vidljivi.

3. Boja

3.1. Ako država članica za sve vrste zrakoplovnih dozvola koje izdaje koristi materijal iste boje, ta boja mora biti bijela.

3.2. Ako zrakoplovne dozvole koje izdaje država članica imaju oznaku specifične boje, boja dozvole kontrolora zračnog prometa mora biti žuta.

ANEKS II

UVJETI ZA OSPOSOBLJAVANJE

DIO A
Uvjeti za inicijalno osposobljavanje kontrolora zračnog prometa

Inicijalno osposobljavanje osigurava osposobljenost kontrolora zračnog prometa-studenta koja odgovara barem ciljevima osnovnog osposobljavanja i osposobljavanja za ovlaštenje, kako je navedeno u EUROCONTROL-ovim »Specifikacijama za zajedničke temeljne sadržaje inicijalnog osposobljavanja za kontrolore zračnog prometa« (Specification for the ATCO Common Core Content Initial Training)«, u izdanju od 21. listopada 2008[[8]](#footnote-29081-8), kako bi kontrolori zračnog prometa bili sposobni sigurno, brzo i učinkovito upravljati zračnim prometom.

Inicijalno osposobljavanje provodi se iz sljedećih predmeta: zrakoplovni propisi, upravljanje zračnim prometom, uključujući postupke civilno-vojne zadaće, meteorologija, navigacija, zrakoplovi i teorija letenja, uključujući komunikaciju između kontrolora zračnog prometa i pilota, ljudski čimbenici, uređaji i sustavi, profesionalno okružje, sigurnost i kultura sigurnosti, sustavi za upravljanje sigurnošću, neuobičajene/hitne situacije, degradacija sustava i znanje jezika, uključujući radiotelefonsku frazeologiju.

Predmeti se podučavaju na način da kandidate pripreme za različite vrste operativnih usluga u zračnom prometu, s naglaskom na sigurnosne aspektima. Inicijalno osposobljavanje sastoji se od teorijskog i praktičnog osposobljavanja, uključujući osposobljavanje na simulatorskim uređajima, a njegovo trajanje određuje se u odobrenim planovima inicijalnog osposobljavanja. Kandidat se smatra osposobljenim za savladavanje složenih i napetih prometnih situacija na temelju stečenih znanja i vještina te može lakše prijeći na osposobljavanje za lokaciju.

Osposobljenost kandidata nakon inicijalnog osposobljavanja vrednuje se odgovarajućim provjerama znanja ili sustavom kontinuiranog ocjenjivanja.

DIO B
Uvjeti za osposobljavanje kontrolora zračnog prometa za lokaciju

U planovima osposobljavanja za lokaciju detaljno se navode postupci i rokovi potrebni za primjenu postupaka jedinice na lokalnom području pod nadzorom OJT instruktora osposobljavanja na radnome mjestu. U odobrenom planu navedeni su svi elementi sustava ocjene stručnosti, uključujući modalitete rada, ocjenjivanje napretka i provjere znanja te postupke obavještavanja nadležnog tijela. Osposobljavanje za lokaciju može sadržavati određene elemente inicijalnog osposobljavanja koji su specifični za nacionalne okolnosti.

Tijekom osposobljavanja za lokaciju kontrolori zračnog prometa se moraju u dovoljnoj mjeri osposobljavati iz područja sigurnosti, zaštite i upravljanja kriznim situacijama.

Trajanje osposobljavanja za lokaciju određuje se u planu osposobljavanja za lokaciju. Traženu stručnost vrednuju odobreni ispitivači ili ocjenjivači, koji su u svojim procjenama nepristrani i objektivni, odgovarajućim provjerama znanja ili sustavom kontinuiranog ocjenjivanja. U tu svrhu nadležna tijela uspostavit će mehanizme za ulaganje pritužbi kako bi osigurali pravično postupanje prema svim kandidatima.

DIO C
Uvjeti za kontinuirano osposobljavanje kontrolora zračnog prometa

Valjanost ovlaštenja i posebnih ovlasti za lokaciju navedenih u dozvoli kontrolora zračnog prometa održava se odobrenim kontinuiranim osposobljavanjem koje se sastoji od osposobljavanja za održavanje stručnosti kontrolora zračnog prometa, osvježavanja znanja i stručne sposobnosti, osposobljavanja za postupanje u slučajevima opasnosti i, prema potrebi, jezičnog osposobljavanja.

Tijekom kontinuiranog osposobljavanja kontrolori zračnog prometa u dovoljnoj će se mjeri osposobljavati iz područja sigurnosti, zaštite i upravljanja kriznim situacijama.

Kontinuirano osposobljavanje sastoji se od teorijskih i praktičnih osposobljavanja, uključujući osposobljavanje na simulatorskim uređajima. U tu svrhu organizacija za osposobljavanje mora izraditi sheme stručnosti za lokaciju u kojima se detaljno navode postupci, osoblje i vremenski raspored potrebni za provedbu odgovarajućeg kontinuiranog osposobljavanja i dokazivanje stručnosti. Te sheme se moraju pregledati i odobriti najmanje svake tri godine. Trajanje kontinuiranog osposobljavanja ovisi o funkcionalnim potrebama kontrolora zračnog prometa zaposlenih u jedinici, posebno o promjenama ili planiranim promjenama postupaka ili opreme ili o općim uvjetima u pogledu upravljanja sigurnošću. Stručnost svakog kontrolora zračnog prometa na odgovarajući se način ocjenjuje najmanje svake tri godine. Pružatelj usluga u zračnoj plovidbi osigurava primjenu mehanizama koji jamče pravično postupanje prema imateljima dozvole kada valjanost njihovih posebnih ovlasti nije moguće produžiti.

ANEKS III

UVJETI ZA JEZIČNU SPOSOBNOST

Ljestvica za ocjenjivanje jezične sposobnosti: ekspertna, napredna i operativna razina.

|  |  |  |  |  |  |  |
| --- | --- | --- | --- | --- | --- | --- |
| Razina | Izgovor  Podrazumijeva dijalekt i/ili naglasak razumljiv u zrakoplovnoj govornoj zajednici. | Jezična struktura  Odgovarajuće gramatičke i rečenične strukture u skladu su sa zadanim jezičnim funkcijama. | Vokabular | Lakoća izražavanja | Razumijevanje | Govorna interakcija |
| Ekspertna  6 | Premda izgovor, naglasak, ritam i intonacija mogu biti pod utjecajem materinskog jezika ili regionalne varijante, to gotovo nikada ne utječe na razumijevanje. | Sustavna i pravilna uporaba jednostavnih i složenih gramatičkih i složenih struktura. | Raspon i točnost vokabulara dovoljni su za uspješno komuniciranje u širokom spektru poznatih i nepoznatih tema. Vokabular je u duhu jezika, iznijansiran i prilagođen. | Može se opširno i lako izražavati. Varijacijama govora postiže stilske učinke, npr. da bi se nešto istaklo. U diskursu spontano rabi odgovarajuće oznake i konektore. | Razumijevanje je sustavno i potpuno u gotovo svim kontekstima, uključujući i razumijevanje jezičnih i kulturnih posebnosti. | Komunicira s lakoćom u gotovo svim situacijama. Osjetljiv je na verbalne i neverbalne signale na koje ispravno reagira. |
| Napredna  5 | Premda izgovor, naglasak, ritam i intonacija mogu biti pod utjecajem materinskog jezika ili regionalne varijante, to rijetko utječe ne razumijevanje. | Sustavna i pravilna uporaba jednostavnih i složenih gramatičkih i složenih struktura. Služi se složenim strukturama, ali i griješi, što ponekad uteče na značenje. | Raspon i točnost vokabulara dovoljni su za uspješno komuniciranje o općim i konkretnim temama, te o specifičnim temama vezanim uz radni kontekst. Parafrazira točno i uspješno. Ponekad se izražava idiomatski. | Relativno lako može opširno govoriti o poznatim temama, ali ne mijenja tijek govora za postizanje stilskih učinaka. Služi se odgovarajućim diskurzivnim oznakama i konektorima. | Razumijevanje je potpuno kad je riječ o konkretnim i općim temama vezanim uz radni kontekst i uglavnom je ispravno kad je govornik suočen s jezičnim ili situacijskim poteškoćama ili neočekivanim obratom događaja. U stanju je razumjeti niz govornih varijanata (dijalekata i/ili naglasaka) ili registara. | Reakcije su trenutačne, prikladne i informativne. Uspješno uspostavlja govornu interakciju između govornika i slušatelja. |
| Operativna  4 | Izgovor, naglasak, ritam i intonacija su pod utjecajem materinskog jezika ili regionalne varijante, no to samo ponekad utječe na razumijevanje. | Jednostavne gramatičke strukture rabi kreativno i njima uglavnom dobro vlada. Greške se mogu pojaviti, posebno u neočekivanim okolnostima no to rijetko mijenja značenje. | Raspon i točnost vokabulara uglavnom su dovoljni za uspješno komuniciranje o općim i konkretnim temama, te o specifičnim temama vezanim uz radni kontekst. Govornik često uspješno parafrazira kad mu nedostaje vokabular zbog neuobičajenih ili neočekivanih okolnosti | Izvjesno vrijeme može govoriti odgovarajućim tempom. Ponekad može doći do gubitka tečnosti na prijelazu od uvježbana ili formulaična govora u spontanu reakciju, no to ne sprečava djelotvorno komuniciranje. U određenoj se mjeri služi diskurzivnim oznakama i konektorima. | Razumijevanje je uglavnom potpuno kad je riječ o općim i konkretnim temama te o specifičnim temama vezanim uz radni kontekst, kad je naglasak ili varijanta kojom govori dovoljno razumljiva međunarodnoj zajednici. Kada se govornik suoči s jezičnom ili situacijskom poteškoćom ili neočekivanim obratom događaja, razumijevanje može biti usporeni ili zahtijeva objašnjenje. | Reakcije su uglavnom trenutačne, prikladne i informativne. Započinje i vodi razgovor čak i kada dođe do neočekivanog obrata događaja. Primjereno rješava moguće nesporazume po- stavljanjem pitanja, potvrđivanjem ili objašnjavanjem. |
| Predoperativna  3 | Izgovor, naglasak, ritam i intonacija pod su utjecajem materinskog jezika ili regionalne varijante što često utječe na razumijevanje. | Jednostavnim gramatičkim i jezičnim strukturama vezanim uz predvidljive situacije ne služi se uvijek dobro. Greške često utječu na značenje. | Raspon i točnost vokabulara često su dovoljni za uspješno komuniciranje o općim i konkretnim temama te o specifičnim temama vezanim uz radni kontekst, ali je raspon vokabulara ograničen i izbor riječi često neodgovarajući. Govornik često neuspješno parafrazira kad mu nedostaje vokabular. | Može izvjesno vrijeme govoriti, ali mu je uporaba izraza i govornih pauza često neodgovarajuća. Oklijevanje i sporost u govoru mogu spriječiti učinkovito komuniciranje. Poštapalice koje rabi često mogu odvući pozornost. | Razumijevanje je često potpuno kad je riječ o općim i konkretnim temama te o specifičnim temama vezanim uz radni kontekst, i kada je naglasak ili varijanta kojom govori dovoljno razumljiva međunarodnoj zajednici. Može se dogoditi da govornik krivo protumači jezičnu ili situacijsku poteškoću ili neočekivani obrat događaja. | Reakcije su ponekad trenutačne, prikladne i informativne. Govornik započinje i vodi govornu interakciju s određenom lakoćom kad je riječ o poznatim temama i u predvidljivim situacijama. Reakcije su uglavnom neprikladne kad je riječ o iznenadnom obratu događaja. |
| Osnovna  2 | Izgovor, naglasak, ritam i intonacija pod jakim su utjecajem materinskog jezika ili regionalne varijante, što uglavnom utječe na razumijevanje. | Govornik djelomično rabi nekoliko jednostavnih gramatičkih i rečeničnih struktura. | Ograničen raspon vokabulara koji se sastoji samo od pojedinačnih riječi i naučenih izraza. | Služi se samo vrlo kratkim, pojedinačnim, naučenim iskazima, s čestom uporabom pauza i poštapalica dok traži izraze ili izgovara manje poznate riječi. | Razumijevanje je ograničeno na pojedinačne, naučene izraze koji su pažljivo i polagano izgovoreni. | Vrijeme reakcije je sporo i često neprikladno. Govorna interakcija je ograničena na jednostavno rutinsko komuniciranje. |
| Predosnovna  1 | Komunicira ispod osnovne razine. | Komunicira ispod osnovne razine. | Komunicira ispod osnovne razine. | Komunicira ispod osnovne razine. | Komunicira ispod osnovne razine. | Komunicira ispod osnovne razine. |

ANEKS IV

SPECIFIKACIJE ZA SVJEDODŽBE ORGANIZACIJA ZA OSPOSOBLJAVANJE

U svjedodžbama organizacija za osposobljavanje koje u skladu s ovom Uredbom izdaje nadležno tijelo navodi se:

(a) nadležno tijelo koje izdaje Svjedodžbu;

(b) podnositelj zahtjeva (naziv i adresa);

(c) vrsta osposobljavanja i/ili usluga koje su, prema potrebi, certificirane;

(d) izjava podnositelja zahtjeva o ispunjavanju uvjeta iz Poglavlja V;

(e) datum izdavanja i razdoblje valjanosti Svjedodžbe.

**DODATAK 2**

SADRŽAJ OPERATIVNOG PRIRUČNIKA ORGANIZACIJE ZA OSPOSOBLJAVANJE

Dio A – Organizacija i osoblje

a) izjava odgovornog rukovoditelja koja obuhvaća dostatnost financijskih sredstava za provođenje osposobljavanja u skladu sa odredbama ovoga Pravilnika;

b) prikaz organizacijske strukture organizacije za osposobljavanje;

c) opis prostora, opreme i smještaja;

d) opseg djelatnosti;

e) imenovanje odgovornog rukovoditelja;

f) rukovodeće osoblje – kvalifikacije, dužnosti i odgovornosti

g) odgovorno osoblje za planiranje, obavljanje i nadziranje osposobljavanja i provođenje ispita – popis, kvalifikacije, dužnosti i odgovornosti, arhiviranje i čuvanje osobnih dosjea (min. 2 god.);

h) opis i odgovornosti osoblja koje je zaduženo za sadržaj Operativnog priručnika i njegovo obnavljanje odnosno, usklađivanje sadržaja sa izmjenama i dopunama referentne regulative i/ili pravila struke, kao i za distribuciju istih.

Dio B – Postupci osposobljavanja i provođenja ispita

a) postupci i organizacija osposobljavanja;

b) postupci i organizacija provođenja ispita i ocjenjivanja;

c) zapisi sa osposobljavanja i čuvanje istih (min. 2 god.);

d) zapisi sa ispita i ocjenjivanja, te čuvanje istih (min. 2 god.);

e) definirana banka pitanja za provođenje ispita i ocjenjivanja;

f) opis postupaka za uspostavljanje i održavanje stručnosti osoblja koje obavljaju osposobljavanje;

g) opis dodatnog osposobljavanja, ukoliko je potrebno, u slučajevima kada kandidati koji se osposobljavaju nisu zadovoljili propisane uvjete za osposobljavanje.

Dio C – Sustav upravljanja kvalitetom i Sustav upravljanja sigurnošću

Sustav upravljanja kvalitetom mora sadržavati:

a) opisan način administriranja i održavanja priručnika kvalitete/opisa sustava kvalitete;

b) uspostavljenu politiku kvalitete, potpisanu od odgovornog rukovoditelja, kojom će se osigurati obveza odgovornog rukovoditelja za osiguranje potrebnih financijskih, materijalnih i ljudskih resursa, i koja će osigurati uspostavljanje i održavanje efikasnog sustava kvalitete odnosno kontinuiranu usklađenost i poboljšavanje organizacije sa referentnom regulativom, organizacijskim standardima i/ili pravila struke;

c) svrhu sustava kvalitete – poboljšavanje i kontinuirana usklađenost organizacije sa referentnom regulativom, organizacijskim standardima i/ili pravilima struke kako bi se osigurala visoka razina kvalitete osposobljavanja;

d) opis organizacije i odgovornosti:

– prikaz sustava kvalitete unutar organizacije za osposobljavanje;

– imenovanje menadžera kvalitete sa utvrđenim kvalifikacijama, dužnostima i odgovornostima;

– menadžer kvalitete mora:

1) osigurati uspostavljanje, održavanje i efikasnost sustava osiguranja kvalitete u cilju utvrđivanja sukladnosti s referentnom regulativom, organizacijskim standardima i/ili pravilima struke;

2) imati direktan pristup odgovornom rukovoditelju i neovisan pristup svim dijelovima organizacije kao i mogućim podugovornim organizacijama;

3) nadzirati usklađenost s referentnom regulativom, organizacijskim standardima i/ili pravilima struke;

4) utvrditi i dokumentirati nesukladnosti, osigurati određivanje odgovorne osobe i korektivne/preventivne mjere u cilju efikasnog otklanjanja nesukladnosti u određenom roku;

5) osigurati efikasno provođenje i prikladnost korektivnih mjera u zadanom roku od strane odgovornog osoblja;

6) osigurati pisanu povratnu informaciju/neovisnu ocjenu odgovornom rukovoditelju o svim nesukladnostima;

7) izvještavati Agenciju o značajnijim nesukladnostima i promjenama.

e) sve planirane i sustavne aktivnosti koje su potrebne kako bi se osigurala usklađenost s referentnom regulativom, organizacijskim standardima i/ili pravilima struke, a koje uključuju:

– plan i provođenje internih audita (minimalno jednom godišnje, te u slučaju potrebe/sumnje – mogućnost da se provedu bilo kada);

– postupke i procedure provođenja internih audita, te odgovornosti i kvalifikacije nezavisnog osoblja/auditora koji ih provode;

– postupke kontrole kvalitete kod podugovarača;

– postupke izvještavanja o nesukladnostima, njihovim korektivnim mjerama i rokovima otklanjanja, otklanjanje nesukladnosti i vođenje zapisa o istom;

– vođenje i održavanje zapisa sustava kvalitete (min. rok 5 godina): izvještaji s internih audita, izvještaji o nesukladnostima, planovi audita, liste provjere, zapisi ocjene uprave;

f) Dokumentaciju sustava kvalitete – postupci upravljanja dokumentacijom organizacije

g) Mjerenje, analiza i poboljšanje, te upravljanje rizicima (primjerice evaluacija osposobljavanja i ocjenjivanja kandidata, kriteriji ocjenjivanja, nadzor i mjerenje zadovoljstva osoblja i kandidata, referentna dokumentacija za identifikaciju kontinuiranog poboljšanja);

h) ocjenu uprave:

– sastanak ocjene uprave (najmanje jednom godišnje);

– podaci/izvješća za sastanak ocjene uprave od svih odgovornih osoba odgovornom rukovoditelju;

– zapis o ocjeni uprave;

– interna komunikacija;

– postupci za otvaranje izvješća o nesukladnostima utvrđenima na sastanku uprave;

i) osposobljavanje osoblja za provođenje kvalitete i svog osoblja organizacije za osposobljavanje (inicijalno i periodično), te zapisi sa osposobljavanja.

Sustav upravljanja sigurnošću mora udovoljavati uvjetima iz ICAO Aneksa 1, a mora minimalno sadržavati:

a) Politiku i ciljeve sigurnosti:

– opredijeljenost i odgovornosti rukovodećeg osoblja;

– krajnja odgovornost za sigurnost;

– imenovanje ključnog osoblja za sigurnost;

– koordinacija planiranja postupaka u slučaju opasnosti;

– dokumentacija sustava upravljanja sigurnošću.

b) Upravljanje rizicima sigurnosti:

– identifikacija opasnosti

– procjena i ublažavanje rizika

c) Osiguranje sigurnosti:

– praćenje i mjerenje performansi sigurnosti

– upravljanje promjenama

– kontinuirano unapređenje sustava upravljanja sigurnošću

d) Promociju sigurnosti:

– osposobljavanje

– komunikacija

Dio D – Programi osposobljavanja

a) prikaz sadržaja, organizacije i trajanja osposobljavanja;

b) ciljevi osposobljavanja;

c) detaljan opis programa osposobljavanja;

d) ulazni uvjeti za osposobljavanje;

e) simulatorski uređaji koji se koriste u svrhu osposobljavanja;

f) zapisi sa osposobljavanja.

Dio E – Dodaci

Dodaci mogu biti, ovisno o konceptu i sadržaju Operativnog priručnika:

a) obrasci;

b) popis odgovornog osoblja;

c) sadržaj programa osposobljavanja.

[[1](#footnote-29081-1-backlink)]SL L 79, 19. 3. 2008., str. 1.

[[2](#footnote-29081-2-backlink)]Uredba (EZ) br. 1070/2009 Europskoga parlamenta i Vijeća od 21. listopada 2009. o izmjenama i dopunama Uredbi (EZ) br. 549/2004, (EZ) br. 550/2004, (EZ) br. 551/2004 i (EZ) br. 552/2004 u svrhu poboljšanja djelovanja i održivosti europskog sustava zračnog prometa (SL L 300, 14.11.2009., str. 34.).

[[3](#footnote-29081-3-backlink)]SL L 114., 27. 4. 2006., str. 22.

[[4](#footnote-29081-4-backlink)]SL L 309, 24. 11. 2009., str. 51.

[[5](#footnote-29081-5-backlink)]SL L 96, 31. 3. 2004., str. 10.

[[6](#footnote-29081-6-backlink)]SL L 184, 17. 7. 1999., str. 23.

[[7](#footnote-29081-7-backlink)]SL L 225, 12. 8. 1998., str. 27.

[[8](#footnote-29081-8-backlink)]Izdanje 1.0, datum objave izdanja: 21. 10. 2008., referentni br.: EUROCONTROL-SPEC-0113.

Pravilnik, NN 50/2012-1242
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)